Kpe Ðe Wò Ame Vevi Aɖe Si Dze Dɔ La Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\n“Esi wodi be woaɖe asi le Papa ŋu le kɔdzi la, míebia ɖɔktaa be wòato Papa ƒe ʋu si wodo kpɔ la me kpli mí. Ðɔktaa ka ɖe edzi na mí be nu sia nu nyo, gake egato wo me dɔmenyotɔe. Ewɔ nuku nɛ esi wòkpɔe be wo dometɔ eve menyo o! Eɖe kuku na mí eye wòdzro kuxia me kple ɖɔkta bubu si nya nu tso eŋu nyuie. Papa li nyuie fifia, gake dzi dzɔ mí be míebia nya ma ɖɔktaa ɣemaɣi.”—Maribel.\nHafi miayi kɔa dzi la, kpe ɖe dɔnɔa ŋu wòaŋlɔ ale si nua le ewɔmee kple atike siwo zãm wòle la ɖi\nÐɔkta kpɔkpɔ kple kɔdzi tsitsi ate ŋu ana ame natsi dzodzodzoe. Abe ale si Maribel ƒe nyawo va yii ene la, kpekpeɖeŋu si xɔlɔ̃ alo ƒometɔ ana la ate ŋu aɖe vi geɖe—ate ŋu axɔ ame ɖe agbe gɔ̃ hã. Aleke nàte ŋu akpe ɖe wò ame vevi aɖe si dze dɔ ŋu?\nHafi miayi ɖɔkta gbɔ. Kpe ɖe dɔnɔa ŋu wòaŋlɔ ale si nua wɔnɛ kple atike siwo zãm wòle la ɖi. Azɔ hã na wòaŋlɔ nya siwo wòadi be yeabia ɖɔktaa la hã ɖi. Kpe ɖe eŋu wòaɖo ŋku nu sia nu si wònya tso ale si nua wɔnɛ dzi kple nenye be ƒomea me tɔ aɖe lé dɔ ma kpɔ. Mègasusu be ɖɔktaa ŋutɔ nya nu sia nu tso dɔlélea ŋu xoxo loo alo abia nya siwo katã hiã tso eŋu o.\nÐo to nyuie, bia nyawo bubutɔe eye nàwɔ nuŋlɔɖiwo\nNe mieyi ɖɔktaa gbɔ. Kpɔ egbɔ be wò kple dɔnɔa siaa miese nu si ɖɔktaa gblɔ la gɔme nyuie. Bia nyawo gake ƒo asa na tɔtete ɖe nya siwo nàgblɔ dzi. Ðe mɔ na dɔnɔa ŋutɔ wòaƒo nu eye wòabia nyawo. Ðo to nyuie eye nàwɔ nuŋlɔɖiwo. Bia nya tso dɔdamɔnu vovovo siwo li la ŋu. Le go aɖewo me la, ɖewohĩ asɔ be nàdoe ɖe dɔnɔa gbɔ be wòayi aɖakpɔ ɖɔkta bubu.\nMidzro mɔfiame siwo ɖɔktaa na kple ale si wòazã atikeawoe la me\nNe miegbɔ va aƒe me. Dzro ale si miede ɖɔktaa gbɔe la me kple dɔnɔa. Kpɔ egbɔ be atike siwo tututu hiã la ka esi. De dzi ƒo nɛ be wòazã atikeawo pɛpɛpɛ abe ale si ɖɔktaa gblɔe ene, eye wòana ɖɔktaa nanya enumake nenye be atikea zazã na be nu bubu aɖe dzɔ ɖe edzi. De dzi ƒo na dɔnɔa be wòagatsi dzi akpa o eye de dzi ƒo nɛ be wòazɔ ɖe ɖɔktaa ƒe mɔfiame bubuwo abe tɔtrɔ ayi aɖakpɔ ɖɔktaa ake ene dzi. Kpe ɖe eŋu be wòasrɔ̃ nu geɖe tso dɔlélea ŋu.\nNe Mieva Ðo Kɔa Dzi\nKpɔ egbɔ be yewokpe kɔdzigbalẽviwo ɖo nyuie\nÐe dzi ɖi eye nànɔ ŋudzɔ. Ne dɔnɔ le kɔdzi yim la, ate ŋu atsi dzimaɖi, eye wòakpɔe be wɔna mele ye ŋu o. Gake ne èɖe dzi ɖi hele ŋudzɔ la, awɔe be ame sia ame hã naɖe dzi ɖi, eye esia ana nàƒo asa na vodadawo wɔwɔ. Kpɔ egbɔ be yewokpe kɔdzigbalẽviwo ɖo nyuie. De bubu dɔnɔa ƒe gomenɔamesi be wòatso nya me le atike siwo wòadi be woawɔ na ye la ŋu. Ne lãmea te ɖe edzi ale gbegbe be mate ŋu awɔ esia o la, ekema zɔ ɖe mɔfiame siwo wòŋlɔ ɖi ku ɖe eƒe didi le atikewɔnyawo me ŋu la dzi alo nàwɔ ɖe mɔfiame siwo ame si wòtia be wòaƒo nu ɖe ye nu le atikewɔnyawo me ana la dzi. *\nNe ède dzesi tɔtrɔ aɖewo le dɔnɔa ŋu la na ɖɔktaawo nanya\nÐe afɔ siwo sɔ. Vɔvɔ̃ megaɖo wò nàmia nu o. Ale si nàdo awu le nɔnɔme nyui me kple nɔnɔme nyui si nàɖe afia la aʋã kɔdzidɔwɔlawo be woalé be na dɔnɔa eye ate ŋu aʋã wo kura gɔ̃ hã be ale si woakpɔ dɔnɔa gbɔe naganyo ɖe edzi wu. Le kɔ geɖewo dzi la, ɖɔkta vovovowoe kpɔa dɔnɔwo gbɔ. Àte ŋu agblɔ nu si ɖɔkta si do ŋgɔ wɔ la na ɖɔkta si va xɔ ɖe eteƒe. Wòe nya dɔnɔa nyuie, eya ta ne ède dzesi tɔtrɔ aɖewo le eƒe nuwɔna kple nuŋububu ŋu la na woanya.\nDze agbagba be nàgado kplamatsɛ kɔdzidɔwɔlawo ƒe dɔwo o\nDe bubu dɔwɔlawo ŋu eye nàda akpe. Zi geɖe la, kɔdzidɔwɔlawo ƒe dɔ tea ɖeɖi wo ŋu. Eya ta wɔ nu ɖe wo ŋu abe ale si nàdi be woawɔ nu ɖe ye ŋui ene. (Mateo 7:12) De bubu woƒe dɔa kple ale si wowɔa dɔae la ŋu, eye nàka ɖe woƒe ŋutetewo dzi ahada akpe na wo ɖe woƒe agbagbadzedzewo ta. Bubudede wo ŋu alea ate ŋu ade dzi ƒo na wo be woawɔ woƒe ŋutetewo katã.\nMía dometɔ ɖe sia ɖe ate ŋu adze dɔ. Gake ne èbu nuwo ŋu nyuie do ŋgɔ eye nèna kpekpeɖeŋu si hiã la, àte ŋu akpe ɖe wò ame vevi si dze dɔ la ŋu.—Lododowo 17:17.\n^ mm. 8 Se siwo kplɔa dɔnɔwo kple woƒe gomenɔamesi to vovo le dukɔ ɖe sia ɖe me. Kpɔ egbɔ be wokpe dɔnɔa ƒe ŋuŋlɔɖi siwo ku ɖe eƒe didi le atikewɔnyawo me ŋu la ɖo nyuie eye wode pɛpɛpɛ.


Ðe Mienaa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Greenlandic Haitian Creole Hebrew Hiligaynon Hindi Hmong (Ɣi) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Wolaita Xhosa Yoruba Zulu\nLE Memleɖa, April 25, 2015 dzi la, anyigbaʋuʋu sesẽ aɖe si ƒe dzidzemee nye 7.8 la dzɔ le Nepal, si nye dukɔ si ƒe akpa gãtɔ nye towo le India ƒe dzigbe gome. Anyigbaʋuʋua gblẽ nu le Kathmandu si nye fiadua ƒe dzieheɣetoɖoƒe abe kilometa 80 ene. Nublanuitɔe la, ame siwo wu 8,500 ye ku, eye esiae nye dzɔdzɔmefɔku si wu ame gbogbo le Nepal ƒe ŋutinya me. Aƒe siwo wu alafa atɔ̃ ye gbã. Yehowa Ðasefowo 2,200 ye le Nepal, eye wo dometɔ akpa gãtɔ le teƒe si anyigbaa ʋuʋu le. Nublanuitɔe la, Ðasefo ɖeka kple via eve ku.\nÐasefo aɖe si ŋkɔe nye Michelle gblɔ be, “anyigbaa ʋuʋu esime Ðasefo akpa gãtɔ siwo le nutoa me nɔ woƒe kpekpe aɖe wɔm. Ne ɖe wo dometɔ akpa gãtɔ nɔ aƒe me hafi afɔkua dzɔ la, anye ne ame siwo aku alo axɔ abi la asɔ gbɔ ŋutɔ.” Nu ka tae ame siwo yi kpekpea tsi agbe? Ale si wotu Fiaɖuƒe Akpatawo gbɔe wòtso.\n“FIFIA MÍELE VIÐEAWO KPƆM!”\nWonana Fiaɖuƒe Akpata yeye siwo katã tum wole le Nepal fifia sesẽna ale be woate ŋu anɔ te ɖe anyigbaʋuʋu nu. Man Bahadur si le Fiaɖuƒe Akpata tulawo dome gblɔ be: “Amewo biaa mí be nu ka tae míeɖoa gɔmeɖoanyi sesẽ mawo gbegbe na xɔ sue mawo hã? Fifia míele viɖeawo kpɔm!” Le anyigbaʋuʋua megbe la, woɖe mɔ be amewo nava nɔ Fiaɖuƒe Akpatawo me. Togbɔ be anyigbaʋuʋu suesuesuewo kplɔ gãtɔa ɖo hã, Yehowa Ðasefowo kple woƒe aƒelikawo nɔ dedie le afi ma.\nYehowa Ðasefowo kple woƒe aƒelikawo va tsi Fiaɖuƒe Akpata me\nÐasefowo ƒe hamemetsitsiwo di ame siwo womekpɔ o la afɔ tsɔtsɔe. Ðasefo aɖe si ŋkɔe nye Babita gblɔ be: “Hamemetsitsiawo tsɔ hamea me tɔwo ƒe dedienɔnɔ nu vevii wu woawo ŋutɔ tɔ. Ale si wolɔ̃ míi la wɔ dɔ ɖe mía dzi ŋutɔ.” Le anyigbaʋuʋua ƒe ŋufɔke la, ame etɔ̃ siwo kpɔa Yehowa Ðasefowo ƒe dɔa dzi le Nepal kple dzikpɔla mɔzɔlawo nɔ hameawo dzi tsam be yewoanya nu siwo hiã wo eye yewoana kpekpeɖeŋu si hiã to hamemetsitsiawo dzi.\nGary Breaux, si tso Yehowa Ðasefowo ƒe dɔwɔƒe gã va srã nɔviawo kpɔ\nŊkeke ade le anyigbaʋuʋua megbe la, Gary Breaux, si le Ðasefoawo ƒe dɔwɔƒe gã si le Amerika kple srɔ̃a Ruby va Nepal. Reuben, si nye dɔa dzi kpɔlawo dometɔ ɖeka le Nepal gblɔ be: “Ale si nuwo tɔtɔ le Kathmandu kple anyigbaʋuʋu suesuesuewo wɔe be míevɔ̃ be Nɔviŋutsu Breaux mate ŋu ava o. Gake eɖoe kplikpaa be yeava, eye eva hã! Ðasefoawo kpɔ dzidzɔ ɖe eƒe vavaa ŋu.”\n‘MÍEGAVA TE ÐE MÍA NƆVIWO ŊU WU’\nSilas, si wɔa dɔ le Ðasefoawo ƒe dɔwɔƒe si le Nepal gblɔ be: “Esi míaƒe telefonwo nya te dɔwɔwɔ koa, woƒoa ka na mí zã kple keli! Ðasefo siwo le xexea me godoo ɖee fia be yewotsɔ ɖe le eme na mí. Togbɔ be wo dometɔ aɖewo doa gbe si míese o hã, míekpɔe be wolɔ̃ mí eye wodi be yewoakpe ɖe mía ŋu.”\nYehowa Ðasefowo ƒe ɖɔkta siwo tso Europa va la dometɔ ɖeka le abɔ blam na abixɔlawo dometɔ aɖe\nŊkeke geɖe le anyigbaʋuʋua megbe la, Ðasefo siwo le afi ma la tsɔa nuɖuɖu vaa Fiaɖuƒe Akpata me wo katã woɖuna. Tsɔ kpe eŋu la, woɖo Afɔku Kpekpeɖeŋunakɔmiti aɖe, eye eteƒe medidi o, amewo ɖo nuwo ɖe mí tso Bangladesh, India kple Japan. Le ŋkeke ʋɛ aɖe ko mea, Ðasefo aɖewo siwo nye ɖɔktawo tso Europa va eye wowɔ teƒe si woanɔ akpe ɖe amewo ŋu la ɖe Fiaɖuƒe Akpata aɖe me. Wodze dɔ gɔme enumake, menye ame siwo dze afɔku gbɔ koe wokpɔ o, ke boŋ wofa akɔ na wo le esi wole nu xam le nu si dzɔa hã ta.\nNyɔnu aɖe si ŋkɔe nye Uttara gblɔ nya si ame geɖe gblɔ la ale: “Anyigbaʋuʋua dzi ŋɔ eye wòɖi vɔvɔ̃ ŋutɔ. Gake emegbe, míekpɔe be míegava te ɖe mía nɔvi Kristotɔwo ŋu wu.” Anyigbaʋuʋua megbɔdzɔ lɔlɔ̃ si le Yehowa ƒe amewo si na eyama kple wo nɔviwo la me o. Ðe wòdo ŋusẽ lɔlɔ̃ ma boŋ.\nXlẽ nu tso kpekpeɖeŋu ŋutɔŋutɔ siwo míenaa míaƒe haxɔsetɔwo kple ame bubuwo siaa la ŋu.\nNo. 1 2017 | Sɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nNYƆ! No. 1 2017 | Sɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nYehowa Ðasefo Siwo Tso Dukɔ Vovovowo Me Naa Kpekpeɖeŋu Ame Siwo Ŋu Nepal Anyigbaʋuʋua Gblẽ Nu Le


Nyatakakadzraɖoƒe Aɖe alo DNA Si Le Wò Lãmenugbagbeviwo Me!\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nLE ƑE 1953 me la, nugbagbeŋutinunyala, James Watson kple Francis Crick ta numekuku aɖe si ŋu woke ɖo ku ɖe nu gbagbewo ŋu la ɖe agbalẽ me si dzi dzɔdzɔmeŋutinunyalawo nɔ te ɖo va se nu geɖe gɔme tso agbe ŋu. Woke ɖe nu gɔdɔ̃gɔdɔ̃ aɖe si le abe aŋutsrɔe ene, si nye DNA alo ADN (domenyiŋusẽfianu) ŋu. * Nu gɔdɔ̃gɔdɔ̃ sia le lãmenugbagbeviwo to me ɖaa, eye afi mae nyatakakawo le, alo “woŋlɔ” wo ɖo, esiae nye nyatakakadzraɖoƒe si le lãmenugbagbeviwo me. Nu wɔnuku sia si ŋu woke ɖo la gade dzo yeye nusɔsrɔ̃ tso nu gbagbewo ŋu me! Gake nu ka tae wòhiã be nyatakakadzraɖoƒe nanɔ lãmenugbagbeviwo me? Eye aleke wòdzɔe be wova le afi ma?\nNU KA TAE LÃMENUGBAGBEVIWO HIÃ NYATAKAKAWO?\nÐe nèbia ɖokuiwò kpɔ be nu kae nana nuku wɔna va zua ati, alo aleke ŋutsu ƒe tsi kple nyɔnu ƒe azi wɔna va zua amegbetɔ? Ðe nèbia kpɔ be, aleke wòdzɔe be míenyia nɔnɔme aɖewo dome tso mía dzilawo gbɔ? Nya ma ƒe ŋuɖoɖo nɔ te ɖe nyatakaka siwo le DNA me la dzi.\nDNA si le abe aŋutsrɔe didi gɔdɔ̃gɔdɔ̃ ene la le lãmenugbagbevi ɖe sia ɖe kloe me. Le DNA si le abe aŋutsrɔe si le amegbetɔwo me la, dometsotsowo le eme keŋ, eye esiawo ƒe xexlẽme ade biliɔn etɔ̃ kloe. Dzɔdzɔmeŋutinunyalawo gblɔ be dometsotso siawo zɔna eveve elabena lãmetsi ƒomevi eve aɖewoe ƒoa ƒu wɔa wo dometɔ ɖe sia ɖe si wɔe be dometsotsoawo va nɔa ene. Wozãa Eŋlisigbe me ŋɔŋlɔdzesi ene siwo nye A, C, G kple T wònɔa tsitre ɖi na woƒe yɔyɔ kpuie. * Aƒetɔ Crick do susu ɖa le ƒe 1957 me be dometsotso siawo siwo nye lãmetsi mee nyatakakawo nɔna. Nu geɖe me va kɔ tso esia ŋu le ƒe 1960-awo me.\nMɔ vovovowo li si dzi wotona dzraa nyatakakawo abe fotowo, gbeɖiɖiwo, alo nuŋɔŋlɔwo ene ɖo hena zazã emegbe. Le kpɔɖeŋu me, kɔmpiuta dzraa nyatakakawo ɖo wonɔa xexlẽdzesi ƒe nɔnɔme me hafi zãna. Lãmenugbagbeviwo hã dzraa nyatakakawo ɖo wonɔa tsi ƒe nɔnɔme me hafi wozãna, eye DNA la me koŋue esiawo yia edzi le. Ne lãmenugbagbeviwo le mamam hele ŋutinuwo zum la, DNA si le eme la ɖoa nyatakaka siwo hiã ɖa. Esia wɔnɛ be nu gbagbeviwo tsɔa ame alo nu si me wodo tso ƒe dzedzeme kple nɔnɔme.\nAleke lãmenugbagbeviwo zãa nyatakakawo tsɔ wɔa dɔe? Mina míatsɔ DNA la abe mɔfiame aɖe si woŋlɔ eme kɔ nyuie si dzi woazɔ ɖo amè abolo ene. Ne wozɔ ɖe mɔfiamea dzi la, nu si ado tso emee nye abolo, le DNA ya gome la, le nyatakaka si tɔgbi ŋu dɔ wɔm wòle nu la, nu si ado go tso eme ate ŋu anye nane abe fetri alo nyi ene. Gake le lãmenugbagbeviwo ya gome la, woawo ŋutɔwoe wɔa dɔ le wo ɖokui si, si wɔe be wonye nu wɔnuku si gɔme sese goglo.\nNyatakaka si le nugbagbevi sue (bacterial) me la ate ŋu axɔ agbalẽ si ƒe axawo ade 1,000\nNyatakakawo nɔa nyatakakadzraɖoƒea va se ɖe esime wohiã wo, ɖewohĩ ne woaɖɔli lãmenugbagbevi siwo gblẽ kple yeyewo alo be nu gbagbe siwo woadzi la nanyi nɔnɔme aɖe dome tso wo dzilawo gbɔ ko hafi. Nyatakaka agbɔsɔsɔ ka gbegbee le DNA la me? Na míade ŋugble tso nugbagbevi suetɔ kekeakewo dometɔ ɖeka si nye bacteria (bactérie) ŋu kpɔ. Germanytɔ Bernd-Olaf Küppers si nye dzɔdzɔmeŋutinunyala gblɔ be: “Be míate ŋu ase egɔme bɔbɔe la, nyatakaka agbɔsɔsɔ si le nu gbagbevi sue ma ƒe lãmenugbagbevi me la ate ŋu axɔ agbalẽ si ƒe axawo ade akpe ɖeka.” Nufialagã David Deamer gblɔ be: “Nu gbagbevi suetɔ kekeake gɔ̃ hã ƒe wɔwɔme wɔ nuku ale gbegbe.” Ke nyatakaka agbɔsɔsɔ ka gbegbee le amegbetɔ ƒe DNA me? Aƒetɔ Küppers yi edzi be: “Anye agbalẽ akpe geɖe siwo ayɔ agbalẽdzraɖoƒe gã aɖe.”\nƑe 1869 Dzɔdzɔmeŋutinunyala Friedrich Miescher ke ɖe nu si woyɔna egbea be DNA (ADN) la ŋu.\nƑe 1900 ƒe gɔmedzedze Dzɔdzɔmeŋutinunyala Phoebus Levene ke ɖe ɖoɖo aɖe si nu DNA la me tsiwo wɔa dɔ le kple ale si esia ƒoa ƒu va nyea DNA gɔdɔ̃gɔdɔ̃ la ŋu.\nƑe 1950 Dzɔdzɔmeŋutinunyala Erwin Chargaff ku nu me va kpɔe be ale si DNA la le le nu gbagbe vovovowo me la to vovo.\nƑe 1953 Dzɔdzɔmeŋutinunyala James Watson kple Francis Crick ɖɔ ale si tututu DNA la le, wogblɔ be ele abe aŋutsrɔe si le gɔdɔ̃gɔdɔ̃ ene.\n“WOŊLƆ WO WOLE BƆBƆE BE MÍATE ŊU ASE WO GƆME”\nAƒetɔ Küppers gblɔ be menye kpɔɖeŋunyagbɔgblɔe nuŋlɔɖi siwo wogblɔ be wole DNA me la nye o. Egblɔ kpee be, “nuŋlɔɖiawo le abe gbegbɔgblɔ siwo amewo dona ene.” Ne míagblɔe kpuie la, “gbeŋutisewo” alo sewo le DNA hã si si dzi wòzɔna ɖo si nana wòtea ŋu nyana nu si tututu mɔfiamewo fia hafi wòzɔna ɖe wo dzi.\nNuŋlɔɖi siwo le DNA la me lae nye se siwo fiaa mɔ lãmenugbagbeviawo le ŋutinu vovovo siwo va ƒoa ƒu wɔa ameti blibo la wɔwɔ me. Le kpɔɖeŋu me, nuŋlɔɖia tea ŋu fiaa ale si woawɔ lãmenugbagbevi siwo awɔ ƒuwo, lãmekawo, ahɔhɔ̃mekawo kple ŋutigbalẽa. Nɔnɔmetɔtrɔŋutinunyala Matt Ridley gblɔ be: “Nyatakaka siwo le DNA la me la sɔ kple eƒe ŋɔŋlɔdzesi. Ewɔ nuku ŋutɔ be mɔfiame kple sewo le DNA la si si dzi wòzɔna ɖo alea, gake woŋlɔ wo wole bɔbɔe be míate ŋu ase wo gɔme.”\nBiblia ŋlɔla David gblɔ le gbedodoɖa me na Mawu be: “Wò ŋkuwo kpɔm esime menye ʋukɔe; eye woŋlɔ eŋu nuwo katã ɖe wò agbalẽ me.” (Psalmo 139:16) Ɛ̃, David ƒe nya siawo nye hakpanyawo. Ke hã, nyateƒe tututu wòto abe ale si wòle le Biblia ŋlɔla bubuwo hã gome ene. Xotutu siwo nɔ anyi ɣemaɣi kple blematɔ bubuwo ƒe gliwo mekpɔ ŋusẽ ɖe Biblia ŋlɔlawo dzi le mɔ suetɔ kekeake gɔ̃ hã nu o.—2 Samuel 23:1, 2; 2 Timoteo 3:16.\nAleke wòdzɔna be ɖeviwo nyia nɔnɔme aɖewo dome tso wo dzilawo gbɔ?\nALEKE WÒDZƆE BE NUŊLƆÐI MAWO VA LE DNA ME?\nAbe ale si wònɔna zi geɖe ene la, ne dzɔdzɔmeŋutinunyalawo wɔ numekuku se nane gɔme la, wonɔa te ɖe edzi wɔa numekuku bubuwo ganyaa nu geɖe. Alea tututue wòdzɔe hafi wova nya nu geɖe tso DNA la ŋu. Esi wova nya be nyatakakawo le DNA me la, ame siwo bua nu ŋu nyuie biana be: ‘Aleke wòdzɔe be nuŋlɔɖi mawo va le afi ma?’ Nyateƒeae nye be ame aɖeke menɔ eteƒe esi wowɔ DNA gbãtɔ o. Eya ta mía ŋutɔwoe aƒo nya ta ne ɖe wòdzɔ le eɖokui si loo alo ame aɖee wɔe. Ke hã ele be kpeɖodzi sẽŋu nanɔ míaƒe nyataƒoƒowo ŋu. Na míakpɔ esia ŋuti kpɔɖeŋu aɖewo ɖa.\nLe ƒe 1999 me la, woke ɖe blemaze kakɛ aɖewo siwo dzi nuŋɔŋlɔ kple dzesi aɖewo siwo mebɔ o le la ŋu le Pakistan. Va se ɖe egbea la, womenya nu si dzesi mawo fia o. Gake wonya kokoko be amegbetɔ aɖee ŋlɔe.\nEsi Watson kple Crick ke ɖe ale si tututu DNA la le ŋu le ƒe ʋɛ aɖewo megbe la, dzɔdzɔmeŋutinunyala eve aɖewo do susua ɖa be yewoaku nu me kpɔ be yewoate ŋu ake ɖe ame bubuwo ŋu le yamenutowo me ahado ka kpli wo hã. Aleae wòdzɔe be wodze numekuku tso ɣemaɣi be woake ɖe amewo ŋu le ɣletinyigba bubuwo dzi gɔme.\nNu kae esia fia? Ne amewo ke ɖe nyatakakawo eɖanye dzesi siwo le anyinuwo ŋu, alo nyatakaka siwo tso yamenutowo me o ŋu la, wonyana be ame aɖee wɔe alo ame aɖe gbɔe wòtso. Mehiã be woakpɔ esia teƒe hafi alɔ ɖe edzi o. Gake esi wova ke ɖe nyatakakadzraɖoƒe wɔnuku si le DNA me ŋu la, ame geɖe gblɔna be menye ame aɖekee wɔe o. Ðe susu le nya ma mea? Ðe amewo katã da asi ɖe edzia? Ðe dzɔdzɔmeŋutinunya ate ŋu aɖo kpe edzia? Dzɔdzɔmeŋutinunyala xɔŋkɔ gbogbo aɖewo melɔ̃ ɖe edzi o. Ame siawo dometɔ aɖewoe nye Ðɔkta Gene Hwang kple Nufialagã Yan-Der Hsuuw. * Na míade ŋugble tso nya si wogblɔ ŋu kpɔ.\nÐɔkta Gene Hwang nye ame si srɔ̃a nu tso DNA ŋu. Tsã la, exɔ amedzɔtsolãme nufiafia dzi se, gake nu siwo ŋu wòva ke ɖo le eƒe numekukuwo me na wòtrɔ susu. Egblɔ na Nyɔ! talawo be, “Nusɔsrɔ̃ tso nyatakaka siwo le DNA me ŋu na meva se agbe gɔme ɖe edzi, si wɔe be nunya si gbegbe le Wɔlaa si la wɔa nuku nam.”\nNufialagã Yan-Der Hsuuw nye ame si kpɔa numekuku si wowɔna tso fugboewo ŋu dzi le Taiwantɔwo ƒe yunivɛsiti aɖe me. Tsã la, eya hã xɔ amedzɔtsolãme nufiafia dzi se. Gake nu siwo ŋu wòva ke ɖo le eƒe nusɔsrɔ̃wo me na wòtrɔ susu. Egblɔ tso lãmenugbagbeviwo ƒe mama kple dɔ vovovo siwo wowɔna ŋu be: “Ele be woanye lãmenugbagbevi siwo tututu hiã, woanɔ ɖoɖo nu eye woayi aɖawɔ nu si tututu wòle be woawɔ. Gbã la, wozua ʋukɔe, emegbe ŋutinu vovovoawo dona. Ðe aɖaŋudɔwɔla aɖe ate ŋu aku drɔ̃e be yeaŋlɔ mɔfiame siwo dzi nu siawo azɔ ɖo alea ɖia? Ke hã woŋlɔ ale si fugboe wɔna tsina la ɖe DNA la me pɛpɛpɛ. Ne mede ŋugble tso ale si nu siawo wɔa dɔ nukutɔe ŋu la, ena meva ka ɖe edzi be Mawu gbɔe agbe dzɔ tso.”\nGene Hwang (miame) kple Yan-Der Hsuuw\nÐE WÒHIÃ BE WOAGBLƆ BE MAWUE WƆEA?\nƐ̃, ehiã! Elabena ne Mawue wɔ agbe la, ke eyae dze na eŋuti kafukafua, menye nɔnɔmetɔtrɔ o. (Nyaɖeɖefia 4:11) Azɔ hã ne Wɔla nyanu aɖee wɔ mí la, ekema susu aɖe tae wòwɔ mí ɖo. Ne ɖe agbe dzɔ le eɖokui si la, anye tameɖoɖo aɖeke manɔ agbe ŋu o. *\nAme siwo bua nuwo ŋu nyuie la dia ŋuɖoɖo na nyabiase siawo. Aƒetɔ Viktor Frankl si fia nu tso ahɔhɔ̃ ŋu kpɔ va yi gblɔ be, “Tameɖoɖo si le agbe ŋu lae nye nu vevitɔ si ŋu amegbetɔwo tsia dzi ɖo.” Ne míagblɔe bubui la, amegbetɔwo dina be yewoadze si ame si tututu Mawu nye, eye esia sɔ nenema ne míexɔe se be eyae wɔ mí. Gake ne Mawue wɔ mí nyateƒe la, ɖe wòna nu si akpe ɖe mía ŋu míadze sii la mía?\nYesu Kristo ɖo nya sia ŋu. Egblɔ be: “Menye abolo ɖeɖe ko nu amegbetɔ anɔ agbe ɖo o, ke boŋ ɖe nya sia nya si dona tso Yehowa [alo Mawu] ƒe nu me la hã nu.” (Mateo 4:4) Yehowa ƒe nya si woŋlɔ ɖe Biblia me la kpe ɖe ame miliɔn geɖewo ŋu wova kpɔ tameɖoɖo si le woƒe agbe ŋu, si na etsɔmemɔkpɔkpɔ nyui aɖe va su wo si. (1 Tesalonikatɔwo 2:13) Neva eme be Biblia nakpe ɖe wò hã ŋuwò nenema ke. Asɔ be nàdi ɣeyiɣi adzro agbalẽ tɔxɛ sia me.\n^ mm. 3 Aƒetɔ Watson kple Crick tu woƒe dɔwo ɖe numekuku siwo numekula bubuwo wɔ xoxo tso DNA ŋu la dzi.—Kpɔ aɖaka si nye “ DNA Ƒe Ŋutinya.”\n^ mm. 6 Ŋɔŋlɔdzesiawo le tsitre ɖi na adenine, cytosine, guanine, and thymine.\n^ mm. 18 Àkpɔ dzɔdzɔmeŋutinunyala siwo wobia gbee la le míaƒe nyatakakadzraɖoƒe si nye jw.org/ee. Zi Dii dzi eye nàŋlɔ “gbebiabia dzɔdzɔmeŋutinunyalawo.”\n^ mm. 22 Woɖo nyabiase siwo ku ɖe ɖe agbe dzɔ le eɖokui sia alo ɖe wowɔe ŋu tsitotsito le agbalẽ gbadza si nye The Origin of Life—Five Questions Worth Asking kple Was Life Created? (Cinq questions à se poser sur l’origine de la vie et La vie a-t-elle été créée ?) àkpɔe le www.jw.org.\nÐe Dzɔdzɔmeŋutinunya Ðo Kpe Nɔnɔmetɔtrɔ Nufiafia Dzia?\nNu kawo dzie dzɔdzɔmeŋutinunya tea ŋu ɖoa kpee be wonye nyateƒe? Agbalẽ si nye Dzɔdzɔmeŋutinunya ƒe sewo kple gɔmeɖosewo kpakple nusɔsrɔ̃wo (si le Eŋlisigbe me) gblɔ be, hafi dzɔdzɔmeŋutinunya nate ŋu aɖo kpe nane abe nu si Albert Einstein fia tso nuheŋusẽ ene dzi be enye nyateƒe la, ele be\nWòanye nu si woate ŋu akpɔ kple ŋku\nWoate ŋu awɔ nu ma ke ƒe kpɔɖeŋu sue aɖe le nusɔsrɔ̃ me\nWoate ŋu agblɔ emetsonu ɖi wòava eme pɛpɛpɛ\nÐe wote ŋu wɔ esiawo hã le nɔnɔmetɔtrɔ nufiafiaa gomea? * Womekpɔ ale si wòdzɔnae kple ŋku kpɔ o. Womate ŋu awɔ esia ƒe kpɔɖeŋu le nusɔsrɔ̃ me o. Eye womate ŋu agblɔ emetsonu ɖi wòava eme o. Ðe woate ŋu abu nɔnɔmetɔtrɔ nufiafia be enye dzɔdzɔmeŋutinunya si dzi woava ɖo kpee le etsɔmea? Numekugbalẽ ma ke gblɔ tso dzɔdzɔmeŋutinunya si dzi woava ɖo kpee le etsɔme ŋu be “enyea nu si woate ŋu akpɔ kple ŋku fifia [menye agbalẽ me nusɔsrɔ̃ dzro ko o] si ŋu kakaɖedzi le, eye woate ŋu awɔ eƒe kpɔɖeŋu le nusɔsrɔ̃ me gɔ̃ hã.”\n^ mm. 44 “Nɔnɔmetɔtrɔ” si míewɔnɛ ye nye, amedzɔtsolãme ƒe nufiafia, ke menye vovototo suesuesue siwo le nu gbagbe siwo tso ƒome ɖeka me la me o.


GBE BUBU Armenian Armenian (West) Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Rarotongan Romanian Sesotho (Lesotho) Setswana Silozi Slovak Slovenian Spanish Sranantongo Swahili Tsonga Turkish Ukrainian Urdu\nAle si ame geɖewo ɖoa nya sia ŋui:\n▪ “Subɔsubɔhawo katã nye mɔ vovovo siwo kplɔa ame yia Mawu gbɔ.”\n▪ “Menye nu si dzi ame xɔ see le vevie o, ke boŋ mawusubɔsubɔ tso dzi blibo mee le vevie.”\nNya kawoe Yesu gblɔ?\n▪ “Miyi ɖe eme to agbo bii la nu; elabena mɔ si kplɔa ame yia tsɔtsrɔ̃ me la keke hele gbadzaa, eye ame geɖewoe nye ame siwo le edzi yina ɖe eme; gake agbo la le biie, eye mɔ si kplɔa ame yia agbe me la xaxa, eye ame ʋɛ aɖewo koe nye ame siwo kpɔnɛ.” (Mateo 7:13, 14) Yesu mexɔe se be mɔwo katã kplɔa ame yia Mawu gbɔ o.\n▪ “Ame geɖewo agblɔ nam le ŋkeke ma dzi be, ‘Aƒetɔ, Aƒetɔ, ɖe míegblɔ nya ɖi le wò ŋkɔ me, eye míenya gbɔgbɔ vɔ̃wo do goe le wò ŋkɔ me, eye míewɔ ŋusẽdɔ geɖewo le wò ŋkɔ me oa?’ Gake maʋu eme na wo be: Nyemenya mi kpɔ o! Mite ɖa le gbɔnye, mi sedzimawɔlawo.” (Mateo 7:22, 23) Menye ame siwo katã gblɔna be Yesu yomedzelawoe yewonye la ŋue Yesu kpɔa ŋudzedze ɖo o.\nMAWUDZIXƆSELA geɖe kuna ɖe woƒe dzixɔse kple kɔnyinyiwo ŋu goŋgoŋ. Gake nu kae dzɔna nenye be nufiafia siawo mewɔ ɖeka kple nu si Mawu ƒe Nya, Biblia la, gblɔ o? Yesu ɖe afɔku si le amegbetɔwo ƒe kɔnyinyiwo yome nɔnɔ me fia esi wògblɔ na subɔsubɔhakplɔlawo be: “Miena Mawu ƒe nya la zu dzodzro le miaƒe kɔnyinyi la ta.” Eye wòyi edzi yɔ Mawu ƒe nya siawo na wo be: “Dukɔ sia le buyem kple woƒe nuyiwo, gake woƒe dzi te ɖa xaa tso gbɔnye. Dzodzroe woyi edzi le ta dem agu nam, elabena nufiafia siwo nye amegbetɔwo ƒe sededewoe wofiana.”—Mateo 15:1-9; Yesaya 29:13.\nMenye dzixɔsewo koe le vevie o, agbenɔnɔ hã le vevie. Biblia gblɔ tso ame aɖewo siwo gblɔna be yewole Mawu subɔm la ŋu be: “Wogblɔna le dutoƒo be yewonya Mawu, gake wotsɔ woƒe dɔwɔwɔwo gbe nu le egbɔ.” (Tito 1:16) Le nyateƒe me la, Biblia gblɔ tso ame siwo le agbe le míaƒe ŋkekea me ŋu be: “[Wolɔ̃a] dzidzɔkpɔkpɔ le esi teƒe be woalɔ̃ Mawu, ame siwo si ɖokuitsɔtsɔ na Mawu ƒe nɔnɔme le, gake womenɔa agbe ɖe eƒe ŋusẽ nu o; te ɖokuiwò ɖa tso ame siawo gbɔ.”—2 Timoteo 3:4, 5.\nMawusubɔsubɔ kple dzi blibo le vevie, gake nu bubu geɖewo gahiã. Nu ka tae? Elabena ame aɖe ate ŋu atsɔ dzi blibo anɔ subɔsubɔm evɔ nu siwo dzi wòxɔ se nanye aʋatso. Eya tae Mawu ŋuti sidzedze vavãtɔ le vevie ŋutɔ ɖo. (Romatɔwo 10:2, 3) Sidzedze sia xɔxɔ kple agbenɔnɔ ɖe Biblia ƒe nufiafiawo nu ana míaƒe nu nadze Mawu ŋu. (Mateo 7:21) Eya ta le nyateƒe me la, mawusubɔsubɔ nyuitɔ lɔ tamesusu ƒe nɔnɔme nyui, dzixɔse nyuitɔ, kple nuwɔna nyuiwo ɖe eme. Eye nuwɔna nyuiwo fia be míanɔ Mawu ƒe lɔlɔ̃nu wɔm gbe sia gbe!—1 Yohanes 2:17.\nNe èdi be yeanya nu geɖe tso nu si Biblia fia mí tso Mawu ŋu la, kpe Yehowa Ðasefowo woava srɔ̃ Biblia kpli wò le aƒe me femaxee.\nMawusubɔsubɔ nyuitɔ lɔ tamesusu ƒe nɔnɔme nyui, dzixɔse nyuitɔ, kple nuwɔna nyuiwo ɖe eme


2 Tesalonikatɔwo 1:9\namesiwo akpɔ fetu vɔ̃, si nye gbegblẽ mavɔmavɔ la, tso Aƒetɔ ƒe ŋku me kple eƒe ŋusẽ ƒe ŋutikɔkɔe la gbɔ,\nEye ne wò asi ɖia nu wò la, lae ɖa; enyo na wò bena, nayi ɖe agbe la me kple asikpo, wu esi asi eve nanɔe na wò, eye nayi ɖe dzomavɔʋe la me,\nNunyalawo ƒe agbemɔ do ta dzi, ne woaƒo asa na tsiẽƒe le anyi me.\nEye wolé lã la kple aʋatsonyagblɔɖila, si wɔ dzesiwo le eƒe ŋku me, esiwo wotsɔ ble amesiwo xɔ lã la ƒe dzesi kple amesiwo de ta agu na eƒe legba; wotsɔ wo ame eve la siaa ƒu gbe ɖe dzota, si le bibim kple dzokpe la me agbagbe.\nTsiẽƒe kple aʋlime le nuvo le Yehowa ŋku me, ʋuu keke wòahayi amegbetɔtowo ƒe dzi nye ge!\n Eye atsiaƒu ɖe ame kuku, siwo le eme la, hena, eye ku kple tsieƒe woɖe ame kuku, siwo le wo si la, hena, eye wodrɔ̃ ʋɔnu amesiame ɖe eƒe dɔwɔwɔwo nu. Eye wotsɔ ku kple tsiẽƒe ƒu gbe ɖe dzota la me. Dzota sia enye ku evelia.\nAmesi wɔa nuvɔ̃ la, eyae aku; fofo ƒe vodada manɔ via dzi o, eye vi ƒe vodada manɔ fofo dzi o; ame dzɔdzɔe ƒe dzɔdzɔenyenye ava eya ŋutɔ dzi, eye ame vɔ̃ɖi ƒe nu vɔ̃ɖi wowɔ ava eya ŋutɔ dzi.


NE Kristotɔ xɔnyɔnyrɔe nènye la, ke ɖikeke mele eme o be lɔlɔ̃ na Mawue ʋã wò be nàwɔ eƒe lɔlɔ̃nu. Gawu la, anɔ eme kokoko be subɔsubɔdɔa nye dɔ si koŋ nètsɔ ɖokuiwò na be yeawɔ. Ne èbu eŋu kpɔ la, Yesu Kristo de se na eyomedzelawo katã be woanye nusrɔ̃lawɔlawo. (Mateo 28:19, 20) Ẽ, ɖewohĩ èle ŋutilãmedɔ wɔm fifia tsɔ le ɖokuiwò dzi kpɔmee. Gake ƒo wo katã ta la, esi nènye Yesu yomedzela kple Yehowa Ðasefo ta la, ènye Kristotɔ subɔla—amesi tsɔa Fiaɖuƒegbeƒãɖeɖedɔa wɔwɔ ɖoa nɔƒe gbãtɔ le agbe me.—Mateo 24:14.\nÐewohĩ fifia nèle wò ƒewui mamlɛawo me alo nèle wò ƒe 20-awo ƒe gɔmedzedze. Anɔ eme godoo be èbu dɔ si nàva wɔ le agbe me ŋu vevie. Le dɔ vovovo siwo ƒe mɔnukpɔkpɔ ʋu ɖi na wò dadakpɔ me la, ɖewohĩ wò ŋutɔ wò dzidzemekpɔkpɔ hã le vevie na wò.\nKe de ŋugble tso nusi Jørgen, si le Denmark gblɔ le tiatia si wòwɔ ŋu la ŋuti kpɔ. Jørgen gblɔ be enye “agbenɔnɔmɔnu nyuitɔ kekeake si me nàte ŋu atrɔ wò susu katã ɖe dɔ vevitɔ kekeake si li ŋu le.” Eva, si nye nyɔnu si xɔ ƒe 31 le Greece, gblɔ be: “Ne metsɔ nye agbenɔnɔ sɔ kple hatinyewo tɔ la, ɖeko meƒoa nya ta ɣesiaɣi be gɔmesese le eŋu wu, dzidzeme le eme wu, eye wòdoa dzidzɔ na ame wu.” Agbemedɔ kae naa dzidzeme ma tɔgbe? Aleke nàwɔ wò asi nasu agbemedɔ ma dzi?\nÐe Mawu Fiaa Mɔa Wòa?\nAgbemedɔ aɖe tiatia ate ŋu anye nu sesẽ. Le nyateƒe me la, ame aɖewo adi be Mawu naɖe nusi tututu wòdi be yewoawɔ la afia yewo.\nEsime Mose nɔ Midian la, Yehowa bia tso esi be wòagbugbɔ ayi Egipte eye wòakplɔ Israel-viwo tso kluvinyenye me. (Mose II, 3:1-10) Mawu ƒe dɔla ɖe eɖokui fia Gideon, amesi wotia be wòaɖe Israel-viwo tso teteɖeanyi me. (Ʋɔnudrɔ̃lawo 6:11-14) Dawid nɔ alẽwo kplɔm esime Mawu gblɔ na Samuel be wòasi ami nɛ wòanye Israel-fia yeye. (Samuel I, 16:1-13) Womegatoa mɔ siawo tɔgbe dzi fiaa mɔ mi egbea o. Ðe eteƒe la, ehiã be míada nyawo akpɔ eye míatso nya me le alesi míawɔ ŋutete siwo Mawu na mí ŋudɔe ŋu.\nYehowa ʋu “ʋɔtru gã, si na [wowɔa] dɔ geɖe” la na Kristotɔ sɔhɛwo egbea. (Korintotɔwo I, 16:9) Le mɔ ka nu? Le ƒe ewo siwo va yi me la, Fiaɖuƒegbeƒãɖelawo ƒe xexlẽme dzi ɖe edzi tso 2,125,000 kple edzivɔ va ɖo amesiwo wu 6,000,000 le anyigba katã dzi. Amekawoe naa kpekpeɖeŋu le Biblia, agbalẽ, agbalẽ gbadza, magazine, kple trakt miliɔn gbogbo siwo hiã na gbɔgbɔmenunyiame kple hena xexeame godo ƒe nyanyuigbeƒãɖeɖedɔa la tata me? Amesiwo wɔa dɔ le xexeame katã ƒe Betel-ƒomea mee kpɔa gome le mɔnukpɔkpɔ sia si me yayra le la me.\nAgbenɔnɔ si me Teƒeɖoɖo Le\nBetel gɔmee nye “Mawu ƒe Aƒe,” eye Betel-ƒewo nye teƒe siwo Kristotɔ lɔlɔ̃nu faa dɔwɔla siwo le dɔ wɔm le Gbetakpɔxɔ Habɔbɔa ƒe dɔwɔƒegã kple alɔdzedɔwɔƒewo le. (Mose I, 28:19, NW ƒe etenuŋɔŋlɔ) Míate ŋu atsɔ egbegbe Betel-ƒomewo asɔ kple ‘aƒe siwo wotsɔ nunya tui’ wòle ɖoɖo nyui me si wotu ɖe lɔlɔ̃ na Yehowa dzi.—Lododowo 24:3.\nNukae míate ŋu agblɔ tso ƒometɔwo ƒe nɔnɔme si le Betel la ŋu? Estonia Betel-ƒomea me tɔ aɖe si xɔ ƒe 25, gblɔ be: “Esese le ɖokuinye me be mele Yehowa ƒe xɔlɔ̃wo dome ɣesiaɣi doa dzidzɔ nam ŋutɔ. Esia gakpɔtɔ nye nu vevitɔ kekeake nam le Betel.”—Psalmo 15:1, 2.\nLe xexeame katã la, amesiwo ade 19,500 sie mɔnukpɔkpɔa su wole dɔ wɔm le Betel. (Psalmo 110:3) Le United States la, amesiwo le Betel dometɔ 46 le alafa me nye amesiwo xɔ tso ƒe 19 vaseɖe 29. Wogblɔ abe Yesaya ene be: “Nyee nye esi, dɔm!” (Yesaya 6:8) Yesaya—amesi ɖe adzɔgbe na Yehowa xoxo—nɔ eɖokui tsɔm na faa be yeaxɔ subɔsubɔ ƒe mɔnukpɔkpɔ bubu akpee. Edze ƒã be esia abia be wòatsɔ eya ŋutɔ ƒe viɖe aɖewo asa vɔe. Amesiwo le dɔ wɔm le Betel gblẽ woƒe aƒewo kple teƒe siwo nɔnɔ ma wo, kpakple dadawo, fofowo, nɔviŋutsuwo, nɔvinyɔnuwo, kple xɔlɔ̃wo ɖi. Wotso dzime faa tsɔ nusiawo sa vɔe ‘le nyanyui la ta.’—Marko 10:29, 30.\nEye gbɔgbɔmeyayra gbogbo ka gbegbee nye si wokpɔna le Betel! Russia Betel-ƒomea me tɔ sɔhɛ aɖe ɖe nu me be: “To ɖokuitsɔtsɔsavɔgbenɔnɔ me la, míate ŋu asrɔ̃ nu geɖe siwo ava ɖe vi na mí le agbenɔnɔ le xexe yeyea me. Mate ŋu agblɔ be le gonyeme la, Yehowa ƒe yayrawo sɔ gbɔ sasasã wu nusiwo metsɔ sa vɔe.”—Maleaxi 3:10.\nAgbenɔnɔ le Betel\nAleke agbenɔnɔ le le Betel? Betel-ƒomea me tɔwo lɔ̃ ɖe edzi be etua ame ɖo eye wònaa dzidzeme ame, eye edoa dzidzɔ na ame hã. Jens, amesi xɔ ƒe 43, kpɔa dzidzɔ le Betel-subɔsubɔ me. Nukatae? Egblɔ be: “Le esi mesena le ɖokuinye me be míenye amesiwo le asi kpem ɖe dɔ gã aɖe si le vevie wɔwɔ ŋu ta. Mete ŋu kpɔa Yehowa ƒe dɔa ƒe takeke kple vevienyenye dzea sii.”\nTso Dzoɖa vaseɖe Memleɖa la, wodzea Betel ƒe ŋkekea gɔme kple ŋdi mawunyakpukpui me dzodzro. Esia nye Biblia me dzodzro, si dzi hamemegã bibi aɖe kpɔna. Le Dzoɖa fiẽwo la, wotsɔa gaƒoƒo ɖeka wɔa ƒome Biblia nusɔsrɔ̃ hezãa Gbetakpɔxɔ, eye ɣeaɖewoɣi la, woƒoa nuƒo si wotu ɖe Ŋɔŋlɔawo me nyati aɖe dzi, vevietɔ esi asɔ na Betel-ƒomea, la kplɔnɛ ɖo.\nNukae dzɔna ne ame aɖe va ɖo Betel zi gbãtɔ? Be woana ƒomea me tɔ yeyea nanya alesi agbenɔnɔ le le Betel la, ƒomea me tɔ tsitsiwo ƒoa nuƒo siwo kuna ɖe wɔna vovovo siwo yia edzi le Betel-subɔsubɔ me ŋu. Kwasiɖa geɖe le ƒe gbãtɔa me la, Betel-ƒomea me tɔ yeye dea kwasiɖa sia kwasiɖa suku nyui aɖe si ŋu wotrɔ asi le be woatsɔ ana wòadzi eƒe Ŋɔŋlɔawo gɔmesese ɖe edzi. Azɔ hã, ƒomea me tɔ yeyewo kpɔa gome le Biblia xexlẽ ƒe ɖoɖo tɔxɛ aɖe me. Ƒomea me tɔ yeyewo xlẽa Biblia bliboa katã le woƒe Betel-subɔsubɔ ƒe ƒe gbãtɔ me.\nŊusẽ kae hehexɔxɔ siawo katã kpɔna ɖe ame dzi? Joshua, si nye Hong Kong Betel-ƒomea me tɔ si xɔ ƒe 33, ɖo eŋu be: “Betel na nye ŋudzedzekpɔkpɔ ɖe Yehowa ŋu gade to ɖe edzi ale gbegbe. Mete ŋu dea ha kple nɔvi kpɔnuteƒe siwo zã woƒe agbe ƒe akpa gãtɔ tsɔ le Yehowa subɔmee. Gbɔgbɔmeɖoɖowo, abe ŋdi mawunyakpukpui me dzodzro kple ƒomea ƒe Gbetakpɔxɔ Nusɔsrɔ̃a ene, koŋue doa dzidzɔ nam. Tsɔ kpe ɖe eŋu la, mekpɔa ŋudzedze ɖe nuwɔwɔ ɖe ɖoɖo nu kple agbe bɔbɔe nɔnɔ si le afima la ŋu. Esia naa mevona tsoa dzimaɖitsitsi madzemadzee me. Mesrɔ̃ alesi mawɔ nuwo abe Kristotɔ ene hã, eye esia ɖea vi nam ɣesiaɣi.”\nBetel-ƒomea me tɔwo zãa woƒe ɣeyiɣi kple ŋutete ƒe akpa gãtɔ tsɔ wɔa nusi wotsɔ wo ɖokui na be yewoawɔ. Efia be wozãa woƒe ŋutilã kple susu me nunanawo tsɔ kpɔa dɔdasi si wona wo le Betel la koŋ gbɔe. Ehiã be woakpɔ nu gbogbo vovovo aɖewo gbɔ. Ame aɖewo wɔa dɔ le agbalẽtamɔ̃wo ŋu alo wowɔa dɔ le agbalẽblaƒewo, hetaa agbalẽ siwo woɖona ɖe hame geɖe. Ame bubuwo wɔa dɔ le dzodoƒea, le nuɖuxɔa me, alo nunyaƒea. Woƒe dɔdasiwo dometɔ aɖewoe nye nuŋututu, agbledede, xɔtudɔ, kple bubuawo. Ame aɖewo ƒe dɔdasi enye be woakpɔ dɔwɔnu siwo le dɔwɔƒe siawo dzadzraɖo gbɔ. Ame bubuwo hã kpɔa lãmesẽnyawo gbɔ alo wɔa dɔ le ɔfis. Betel-dɔdasiwo katã nye dɔ siwo bia agbagbadzedze si hea dzidzɔ vɛ eye teƒeɖoɖo wɔnukuwo le wo wɔwɔ me. Betel-dɔwɔnaawo naa ame ƒe dzi dzea eme ale gbegbe elabena edoa Fiaɖuƒea ƒe nuwo ɖe ŋgɔ eye wowɔa wo le lɔlɔ̃ na Mawu ta.\nWotiaa hame siwo me Betel-ƒomea me tɔwo anɔ la na wo, afisi woa ŋutɔwo kpɔa alesi woƒe dɔa le vi ɖemee le. Hamea ƒe kpekpewo dede kple gomekpɔkpɔ le gbeƒãɖeɖedɔa me doa dzidzɔ na wo. Esia wɔe be kadodo sẽŋu nɔa Betel-ƒomea me tɔwo kple nɔviŋutsu kple nɔvinyɔnu siwo le wo gbɔ hamewo me la dome.—Marko 10:29, 30.\nRita, si nye Britain Betel-ƒomea me tɔ, gblɔ be: “Mekpɔ ŋudzedze ɖe hamea ŋu ale gbegbe! Ne mele kpekpewo me kple gbeadzi, eye mekpɔ nɔviŋutsu, nɔvinyɔnu, ɖeviwo, kple ame tsitsi lɔlɔ̃awo le afima la, edoa ŋusẽ nye xɔse ŋutɔ! Nuka kee ɖale dzɔdzɔm o, wovana. Esia naa megadoa vevie nu le nye Betel-subɔsubɔa me.”\nMenye dɔwɔwɔ, kpekpewo dede, gbeadzidede, kple nusɔsrɔ̃ sɔŋ koe Betel-gbenɔnɔ nye o. Ƒomea kpɔa gome le ɖiɖiɖemewɔnawo hã me. Ɣeaɖewoɣi la, wowɔa “Ƒome Modzakaɖeŋkeke” si nye wɔna dodzidzɔname si me gbɔgbɔmeviɖewo le hã, si naa mɔnukpɔkpɔ sua wo si wosea vivi na ame geɖe ƒe dzɔdzɔmenunanawo eye wosrɔ̃a nu tso Betel-dɔwɔla bubuwo ƒe agbenɔnɔ siwo dea dzi ƒo na ame la me. Ame nɔewo sasrãkpɔ ƒe hadede nyui siwo tua ame ɖo hã doa dzidzɔ na ame. Modzakaɖenu aɖewo hã nɔa anyi, eye agbalẽdzraɖoƒewo li na ɖokuisi nuxexlẽ kple numekuku wɔwɔ. Eye dzeɖoɖo dodzidzɔname siwo yia edzi le nuɖukplɔ̃awo ŋu le nuɖuɣiwo hã li.\nTom, si nye Estonia Betel-ƒomea me tɔ, gblɔ be: “Atsiaƒua gbɔ medidi tso Betel-ƒea gbɔ o, eye ave dzeani aɖe hã te ɖe mía ŋu, afisi mía kple srɔ̃nye míeva ɖia tsa le. Ɣeaɖewoɣi la, meva ƒoa gɔlf, hockey, kple tenis kple xɔ̃nye siwo le hamea me kpakple esiwo le Betel. Eye ne yame ƒe nɔnɔme de ame dzi la, míedoa gasɔ.”\nNukae Nàte Ŋu Awɔ be Nàdze?\nNyateƒe wònye be Betel nye afisi Kristotɔ tsitsiwo tsɔa subɔsubɔ kɔkɔe naa Yehowa le eye wowɔa dɔ tsɔ kpena ɖe haxɔsetɔwo ŋu le xexeame godoo. Ele be amesiwo va zua Betel-ƒomea me tɔwo naɖo nudidi aɖewo gbɔ. Nukae nàte ŋu awɔ be nàdze na dɔwɔwɔ le Betel?\nEle be tenɔnɔ nyui nanɔ amesiwo woxɔ be woava wɔ dɔ le Betel si le hamea me, abe Timoteo, amesi subɔ kple apostolo Paulo ene. (Timoteo I, 1:1) Timoteo nye amesi ŋu “nɔvi, siwo le Listra kple Ikonio la, ɖi ɖase nyuie le.” (Dɔwɔwɔwo 16:2) Togbɔ be ɖekakpui ko Timoteo nye hã la, enya Ŋɔŋlɔawo eye wòli ke ɖe nyateƒea me. (Timoteo II, 3:14, 15) Nenema ke wokpɔ mɔ be amesiwo woaxɔ be woava wɔ dɔ le Betel hã nanya Biblia.\nEhiã be ɖokuitsɔtsɔsavɔ ƒe gbɔgbɔ nanɔ Betel-ƒomea me tɔwo si. Timoteo ƒe ɖokuitsɔtsɔsavɔ kple eɖokuitsɔtsɔna faa be yeatsɔ Fiaɖuƒea ƒe nuwo aɖo ŋgɔ na eya ŋutɔ tɔ ɖe dzesi ale gbegbe be Paulo te ŋu gblɔ le eŋu be: “Ame aɖeke mele asinye, si ƒe tamesusu sɔ kple etɔ, amesi alé be na mi le nyateƒe me la o; elabena wo katã la woa ŋutɔwo tɔ dim wole, eye menye nusi nye Yesu Kristo tɔ o. Ke mienya eƒe kelili bena, abe vi kple tɔ ene la, nenema wòsubɔ kplim le nyanyuie la me.”—Filipitɔwo 2:20-22.\nBetel-subɔsubɔ bia nɔviŋutsu kple nɔvinyɔnu siwo nye gbɔgbɔmemewo. Ðoɖo siwo wowɔ na Betel-ƒomea me tɔwo wɔe be wòle bɔbɔe be woatsi le gbɔgbɔ me to Biblia sɔsrɔ̃, Kristotɔwo ƒe kpekpewo dede kple gomekpɔkpɔ le gbeadzisubɔsubɔdɔa me ɣesiaɣi me, kple to hadede kple Kristotɔ tsitsiwo me. Eyata wokpena ɖe amesiwo le Betel ŋu be woawɔ ɖe Paulo ƒe aɖaŋuɖoɖo dzi be: “[Miyi edzi miazɔ le Kristo Yesu] me, eye mianye amesiwo do ke, eye wotu wo ɖe eyama me, eye woli ke wo ɖe xɔse me, abe alesi wofia mi ene, miagba go le akpedada me.”—Kolosetɔwo 2:6, 7.\nLe alesi dɔa ƒe nɔnɔme le le Betel ta la, ele be ŋusẽ nanɔ amesiwo si subɔsubɔ ƒe mɔnukpɔkpɔ sia su la ŋu eye woanɔ lãmesẽ me nyuie. Ne èɖo nudidi siwo míeyɔ la gbɔ, eye nèxɔ ƒe 19 alo wu nenema, eye nèxɔ nyɔnyrɔ wòde ƒe ɖeka ya teti la, ke míede dzi ƒo na wò be nàbu Betel-subɔsubɔ ŋu.\nMí Katã Míaƒe Wɔƒe Li\nEsi míenye Kristotɔwo ta la, kakaɖedzitɔe la, mí katã míedi be míatsɔ Fiaɖuƒea ƒe nuwo aɖo nɔƒe gbãtɔ le míaƒe agbe me eye be míatsɔ luʋɔ blibo awɔ míaƒe subɔsubɔdɔae na Yehowa. (Mateo 6:33; Kolosetɔwo 3:23) Míate ŋu ade dzi ƒo na amesiwo le subɔsubɔm le Betel hã be woayi edzi anɔ subɔsubɔ kɔkɔe tsɔm na le afima. Eye ele be woade dzi ƒo na nɔviŋutsu ɖekakpuiwo vevietɔ, amesiwo dze awɔ dɔ le Betel be woaminya mɔnukpɔkpɔ sia si me yayra le.\nBetel-subɔsubɔdɔ nye agbemɔ si me gbɔgbɔmedzidzeme le—si ate ŋu anye agbemedɔ nyuitɔ kekeake na wò vavã. Enye agbemedɔ nyuitɔ kekeake na Nick, amesi te subɔsubɔ le Betel esime wòxɔ ƒe 20. Le Betel-subɔsubɔdɔ wɔwɔ ƒe ewo megbe la, egblɔ be: “Medoa gbe ɖa na Yehowa ɣesiaɣi daa akpe nɛ ɖe eƒe amenuveve ta. Nukae gali magabia wu esia? Le afisia la, míele Kristotɔ nuteƒewɔla siwo le nusianu si woate ŋui wɔm tsɔ le Yehowa subɔm la dome.”\nNUKAE HAMEMEGÃWO KPLE DZILAWO ATE ŊU AWƆ?\nEle na hamemegãwo kple dzikpɔla mɔzɔlawo koŋ be woade dzi ƒo na ɖekakpuiwo be woabia be yewoawɔ dɔ le Betel. Numekuku aɖe si ame aɖewo wɔ le wo ɖokui si nyitsɔ laa, le ɖekakpui kple ɖetugbi siwo le Betel-ƒomea me ŋu ɖee fia be Kristotɔ dzikpɔlawoe xlɔ̃ nu wo dometɔ 34 le alafa me be woana dɔwɔwɔ le Betel nanye woƒe taɖodzinu. Enye nyateƒe be woƒe dzodzo le hame siwo me wonɔ ate ɖe ame dzi ya. Gake anyo be míaɖo ŋku edzi be, togbɔ be ɖikeke mele eme o be Timoteo kpɔ ŋusẽ nyui ɖe sɔhɛ bubu siwo nɔ Listra kple Ikonio dzi hã la, hamemegã siwo nɔ afima megbe asiɖeɖe le eŋu be wòava wɔ dɔ kple Paulo o. Womeƒo nya ta be asiɖeɖe le Timoteo ŋu wòava kpe ɖe Paulo ŋu agblẽ nu le yewoƒe hamea ŋu vevie o.—Timoteo I, 4:14.\nEle na Kristotɔ dzilawo, vevietɔ, be woakpɔ ŋusẽ nyui ɖe wo viwo dzi le nya sia gome. Le numekuku si míeyɔ fifi laa me la, amesiwo wobia gbee dometɔ 40 le alafa me gblɔ be yewo dzilawo koŋue de dzi ƒo na yewo be yewoawɔ dɔ le Betel. Nɔvinyɔnu aɖe si le dɔ wɔm le Betel ƒe aɖewoe nye sia gblɔ be: “Dzinyelawo ƒe wo ɖokui ƒoƒo ɖe Yehowa subɔsubɔ me nye ameʋãnu sẽŋu aɖe si na meƒo ɖokuinye ɖe Betel-subɔsubɔ me. Esi mekpɔ kpɔɖeŋu si woɖo le ɣeyiɣiawo katã ƒe subɔsubɔdɔa wɔwɔ me la, medze sii zi ɖeka be esiae anye agbemɔ nyuitɔ kekeake kple esi me dzidzeme anɔ wu si wòle be ame natia.”\n[Aɖaka si le axa 24]\nWOKPƆ ŊUDZEDZE ÐE BETEL SUBƆSUBƆDƆ ŊU\n“Mekpɔa dzidzɔ ɖe nye Betel-subɔsubɔ ŋu. Nyanya be mesubɔ Yehowa ŋkeke bliboa katã eye be megale ewɔ ge nenema le ŋufɔke, kple ŋkeke si agakplɔe ɖo ahanɔ ewɔwɔ dzi nenema ɖaa naa nye dzi dzea eme. Esia naa dzitsinya nyui nɔa asinye eye wòna mebua nu nyuiwo ŋu.”\n“Betel nye afisi nàte ŋu atsɔ wò ɣeyiɣi kple wò ŋusẽ katã asubɔ Yehowa susuhenu aɖeke manɔmee. Esia naa wokpɔa dzidzɔ le ememe. Azɔ hã agana nàkpɔ Yehowa ƒe habɔbɔ le mɔ bubu nu kura. Àse le ɖokuiwò me be yete ɖe habɔbɔ sia ƒe dɔwɔƒegã ŋu wu, eye esia naa dzi gadzɔa ame ŋutɔ.”\n“Betel vava ye nye nu nyuitɔ kekeake si me meto kpɔ. Hehexɔxɔ nu metsona le afisia gbeɖe o. Eye hehe si mexɔna le afisia la menye na nye ŋutɔ nye dzidzedzekpɔkpɔ o, ke boŋ na Yehowa ƒe nuwo dodo ɖe ŋgɔ. Nye dɔwɔwɔ le afisia mazu dzodzro gbeɖe o.”\n“Nye dzɔdzɔmenunanawo ŋudɔwɔwɔ le Betel na dzidzeme kple tomefafam elabena wo zazã le vi ɖem na Yehowa kple nɔviawo.”\n“Dzidzeme kple dzidzɔ akuakua mesu asinye le nye tsãdɔwɔna me o. Enɔa dzroyem ƒe geɖe enye sia be mawɔ dɔ kple nɔvinyeŋutsu kple nɔvinyenyɔnuwo be wòaɖe vi na wo. Eyatae meva Betel ɖo. Nyanya be nye agbagbadzedzewo katã aɖe vi na amewo le gbɔgbɔ me eye wòahe kafukafu vɛ na Yehowa naa nye dzi dzea eme ale gbegbe.”\nƉoe Ɖe Amewo Ɖoe Ɖe Amewo Ðe Esia Ate Ŋu Anye Agbemedɔ Nyuitɔ Kekeake na Wòa?\nw01 3/15 axa 20-24


GBE BUBU Afrikaans Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Macedonian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Tagalog Turkish Ukrainian\n“Menɔ bɔbɔe esi menɔ tsitsim eye fofonye menɔ gbɔnye o. Nusi medi koe nye be ame aɖe ƒe susu nanɔ ŋunye vie hafi.”—Henry. *\nJOAN xɔ ƒe 13 esime fofoa dzo le aƒeme. Esi ahamumu zu numame nɛ ale gbegbe ta la, medze agbagba gobii aɖeke be yeate ɖe ye viwo ŋu le eƒe dzodzo megbe o. Nublanuitɔe la, menye Joan ɖeka koe le nɔnɔme sia me o; sɔhɛ geɖe fofowo gblẽ wo ɖi.\nNe edzɔ ɖe dziwò alea la, anɔ eme be tenɔnɔ ɖe enu mele bɔbɔe na wò o. Vevesese kple dziku aɖe fu na wò tso ɣeyiɣi yi ɣeyiɣi. Nu ate ɖe dziwò eye nàlé blanui ɣeaɖewoɣi. Adzro wò gɔ̃ hã be nàdze aglã. Abe alesi Biblia ŋlɔla Salomo gblɔe kpɔ ene la, “teteɖeanyi ɖeɖe dzaa ate ŋu ana nunyala nawɔ nu aɖaʋatɔe.”—Nyagblɔla 7:7, NW.\nJames ‘wɔ nu aɖaʋatɔe’ esi fofoa dzo le aƒeme. James gblɔ be: “Nyemegasea ame tsitsi aɖeke ƒe gbe o, nyemeɖoa to danye gɔ̃ hã o. Medaa kɔ zi geɖe. Medaa alakpa hesina doa go le zãme ɣesiaɣi elabena ame aɖeke meli ahe to nam o. Dada dze agbagba be yeatɔ tem, gake edo kpoe.” Ðe aglãdzedze na be nuwo ka ɖe eme na James wua? Kura o. James gblɔ be eteƒe medidi o, yeva nɔ “atike vɔ̃ɖiwo zãm, nɔ suku dam ƒu, eye yemenɔ dɔ nyui wɔm le suku o.” Medidi o eƒe agbebaɖanɔnɔa va do fievo ɖe edzi. Eʋu eme be: “Mefia fi le fiasewo me, eye medzea amewo dzi. Wolém zi eve de gaxɔ me ɣeyiɣi kpui aɖe, gake ema metɔ tem o.”\nEsi wobia James nusi na wòdze aglã nenema gbegbe la, egblɔ be: “Elabena fofonye dzo, eye ame aɖeke meli ahem o. Nyemebu tame ŋutɔŋutɔ le nuvevi si gbegbe wɔm menɔ danye, nɔvinyeŋutsu kple nɔvinyenyɔnu suetɔwo, kple nye ŋutɔ hã ŋu o. Medi be fofonye natrɔ susu ɖe ŋunye ana hehem.”\nGake ɖeko aglãdzedze naa nɔnɔme vloe gagblẽna ɖe edzi. (Hiob 36:18, 21) Le kpɔɖeŋu me, menye James ŋutɔ ɖeɖeko dzie wòhe kuxiwo vɛ o, ke boŋ na dadaa kple nɔviawo hã, amesiwo dzi wòhe nuteɖeamedzi kple vevesese vɛ madzemadzee. Nusi ganye ŋkubiãnya wue nye be aglãdzenuwɔna ate ŋu ana ame ƒe nu madze Mawu ŋutɔ ŋu o. Ne èbu eŋu kpɔ la, Yehowa de se na ɖeviwo be woaɖo to wo dada.—Lododowo 1:8; 30:17.\nDzikua Dzi Ðuɖu\nEkema aleke nàwɔ anɔ te ɖe dziku kple vevesese si anɔ mewò ɖe fofowò ŋu la nu? Gbã, ahiã be nàɖo ŋku edzi be menye wò vodadae wònye be fofowò dzo o. Eye mefia kokoko hã be megalɔ̃ wò alo tsɔ ɖeke le eme na wò o. Ne míagblɔe la, ave ame ŋutɔ ne vifofo medze agbagba gobii aɖeke be yeaƒo ka alo asrã viawo kpɔ o. Gake abe alesi nyati si do ŋgɔ le nyati siawo si tsiã ɖe nu me gblɔe ene la, * vifofo geɖe siwo dzona le aƒeme megana wo viwo sea wo ŋkɔ o, menye le esi womegalɔ̃ wo ta o, ke boŋ le esi fɔbuameɖokui kple ŋukpe do agba ɖe wo dzi ta. Atikevɔ̃ɖizazã kple ahamumu zua numame na bubuwo abe Joan fofo ene, eye wòna womegate ŋu wɔa nu alesi dze o.\nAleke ke nɔnɔmea le o, dze agbagba nàɖo ŋku edzi be dziwòlawo mede blibo o. Biblia gblɔ be: “Wo katã wɔ nuvɔ̃, eye Mawu ƒe ŋutikɔkɔe hiã wo tim.” (Romatɔwo 3:23; 5:12) Nyateƒee, esia menye taflatsedodo ɖe nuwɔna veame alo nunyamanɔmenuwɔna nu o. Gake ne ède dzesii be mí katã míenyi blibomademade ƒe dome la, ana wòanɔ bɔbɔe na wò wu be nàɖe asi le dzikudodo kple vevesese kaɖikaɖi ŋu.\nNya si wogblɔ le Nyagblɔla 7:10 ate ŋu akpe ɖe ŋuwò nànɔ te ɖe dziku kple vevesese si anɔ mewò ɖe dziwòlawo ŋu la nu. De dzesi nuxlɔ̃ame si wòna ku ɖe susu tsɔtsɔ aku ɖe tsã ɣeyiɣiwo ŋu be: “Megagblɔ be, nukata tsã ŋkekewo nyo wu fifitɔwo hã o, elabena mèle biabiam ɖe nunya me o.” Eyata, le esi teƒe be nànɔ tsã ɣeyiɣiwo ŋu bum la, enyo wu be nàbu tame le alesi nàwɔ be wò nɔnɔmea naɖe vi geɖe wu na wò ŋu boŋ.\nAfɔ Gbãtɔ Ðeɖe\nLe kpɔɖeŋu me, àte ŋu ado ŋgɔ aɖe afɔ le ɖokuiwò si adi fofowò yomemɔ. Nyateƒee, eyae gblẽ wò ɖi, eye àsusui wòasɔ be eyae wòle be wòawɔ afɔɖeɖe gbãtɔ. Gake ne meɖe afɔa o eye kadodo si mele mia kplii dome o le fu ɖem na wò eye wòna dzi medzɔa wò o la, ɖe maɖe vi na wò be nàdze agbagba be wò ŋutɔ nàɖɔ nɔnɔmea ɖo oa? Bu tame le alesi Yesu Kristo wɔ nui esime eƒe xɔlɔ̃ aɖewo wɔ nu wòvee ŋu kpɔ. Le eƒe amegbetɔnyenye ƒe zã mamlɛtɔ me la, eƒe apostolowo gblẽe ɖi. Petro ƒo adegbe be yealé ɖe Yesu ŋu le nɔnɔme ɖesiaɖe me. Gake Petro gbe nu le Yesu gbɔ—menye zi ɖeka o ke zi etɔ̃ sɔŋ!—Mateo 26:31-35; Luka 22:54-62.\nTogbɔ be enɔ nenema hã, Yesu yi edzi lɔ̃ Petro togbɔ be gbɔdzɔgbɔdzɔwo nɔ Petro ŋu hã. Le Yesu ƒe tsitretsitsi megbe la, Yesue wɔ afɔɖeɖe gbãtɔ be yeagbugbɔ yewoƒe ƒomedodoa aɖo te esi wòɖe eɖokui fia Petro etɔxɛe. (Korintotɔwo I, 15:5) Nukutɔe la, esi Yesu bia Petro be, ‘èlɔ̃m’ hã la, Petro ɖo eŋu be “Ẽ, Aƒetɔ, wòe nyae bena, nyemelɔ̃a nu gbɔwò o.” Togbɔ be Petro wɔ ŋukpenanuwo hã la, ekpɔtɔ lɔ̃ Yesu.—Yohanes 21:15.\nAbe alesi wònɔ le Petro kple Yesu gomee ene la, ɖewohĩ mia kple fofowò dome nɔnɔmea megblẽ nenema gbegbe abe alesi wòdzee ene o. Ðewohĩ awɔ nu nyuie ne èwɔ afɔɖeɖe gbãtɔ ƒo ka nɛ, ŋlɔ lɛta nɛ, alo va srãe kpɔ. Henry si míeyɔ le gɔmedzedzea me ɖo ŋku edzi be: “Meŋlɔ lɛta na fofonye zi ɖeka, eye wòɖo eŋu nam gblɔ be yekpɔ ŋudzedze ɖe ŋunye ŋutɔ. Mede lɛta ma ahuhɔ̃e me hetsi ɖe nye gli ŋu ƒe geɖe. Ekpɔtɔ le asinye vaseɖe egbe.”\nJoan kple nɔviawo hã wɔ afɔɖeɖe gbãtɔ va srã wo fofo si zu ahanomunɔtɔ la kpɔ. Joan lɔ̃ ɖe edzi be: “Nɔnɔme si me wònɔ menyo ale o, gake enyo be míeyi ɖakpɔe ɖa.” Ðewohĩ aɖe vi na wò be nàwɔ afɔɖeɖe gbãtɔ. Ne fofowò meɖe afɔ aɖeke le tɔwò si nèɖe megbe o la, ɖewohĩ anyo be nàna ɣeyiɣi aɖe nava yi eye nàgatee akpɔ.\nTenɔnɔ Ðe Amegbegbe ƒe Vevesese Nu\nSalomo ɖo ŋku edzi na mí be “nudiɣi li, eye nubuɣi li.” (Nyagblɔla 3:6) Ɣeaɖewoɣi la, ahiã be ɖevi natsɔ vevesese alɔ̃ ɖe nyateƒea dzi be ye fofo megadi be ƒomedodo nanɔ ye kple ye viwo dome o. Ne nenemae wòle le fofowò gome la, ɖewohĩ gbeɖeka ava nyɔ le eɖokui me akpɔ nusi gbegbe wòbu esi wògbe mia kplii dome ƒomedodo ta kpɔkpɔ.\nGake kakaɖedzi nenɔ asiwò be eƒe wò gbegbe mefia be viɖe aɖeke mele ŋuwò o. Biblia me hakpala Dawid gblɔ be: “Ne fofonye kple danye wogblẽm ɖi hã la, Yehowa axɔm.” (Psalmo 27:10, NW) Ẽ, asixɔxɔ gã gale ŋuwò le Mawu ŋkume.—Luka 12:6, 7.\nEyata ne dzi ɖe le ƒowò alo nèlé blanui la, te ɖe Mawu ŋu le gbedodoɖa me. (Psalmo 62:9) Gblɔ alesi tututu wò seselelãmewo le nɛ. Kakaɖedzi nenɔ asiwò be aɖo to wò ahafa akɔ na wò. Biblia me hakpala bubu ŋlɔ be: “Mele ŋugble geɖe dem le nye dzi me, ke wò akɔfaname doa dzidzɔ na nye luʋɔ.”—Psalmo 94:19.\nHadede kple hati Kristotɔwo si me vividoɖeameŋu le hã ate ŋu akpe ɖe ŋuwò be nànɔ te ɖe amegbegblẽɖi sia nu. Lododowo 17:17 gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” Àte ŋu akpɔ zɔhɛ vavã mawo ƒomevi le Yehowa Ðasefowo ƒe Kristo-hamea me. Aɖe vi vevietɔ ne ète ɖe hamemegã siwo le hamea me ŋu. Joan nɔviŋutsu Peter ɖo aɖaŋu sia be: “Ƒo nu kple ame tsitsi siwo le hamea me, eye woakpe ɖe ŋuwò geɖe. Ne fofowò gblẽ wò ɖi la, na woanya wò seselelãmewo.” Hamea me dzikpɔlawo ate ŋu aɖo aɖaŋu nyui aɖewo hã le agbanɔamedzi aɖewo siwo fofowò tsɔna tsã, abe aƒea dzadzraɖo ene la gbɔ kpɔkpɔ ŋu.\nDawò hã ate ŋu akpe ɖe ŋuwò. Nyateƒee, anɔ eme be eya ŋutɔ hã ƒe seselelãmewo le fu ɖem nɛ. Gake ne ègblɔ wò seselelãmewo nɛ bubutɔe la, ɖikeke mele eme o be awɔ ɖesiaɖe si wòate ŋui akpe ɖe ŋuwò.\nDo Alɔ Wò Ƒomea!\nFofowò ƒe anyimanɔmanɔ akpɔ ŋusẽ ɖe miaƒe ƒomea dzi le mɔ geɖe nu. Ðewohĩ ahiã be dawò nadi dɔ—ate ŋu anye dɔwɔɖui eve gɔ̃ hã—hafi ate ŋu akpɔ nuhiahiãwo gbɔ. Ava hiã be mia kple nɔviwòwo miatsɔ aƒeame ƒe agbanɔamedzi geɖe wu. Gake àte ŋu anɔ te ɖe tɔtrɔ mawo nu ne ètu Kristotɔwo ƒe ɖokuitɔmadimadi ƒe lɔlɔ̃ ɖo. (Kolosetɔwo 3:14) Esia ate ŋu akpe ɖe ŋuwò be nukpɔsusu nyuitɔ nanɔ asiwò eye nàɖu vevesese dzi. (Korintotɔwo I, 13:4-7) Peter gblɔ be: “Kpekpeɖeŋu nana nye ƒomea nye nu nyui aɖe, eye ena nye dzi dzea eme esi menya be danye kple nɔvinyenyɔnuwo ŋue mele kpekpem ɖo ta.”\nÐikeke mele eme o be nu wɔnublanui si vea amee wònye be ame fofo nadzo le aƒeme. Gake kakaɖedzi nenɔ asiwò be to Mawu, Kristotɔ xɔlɔ̃ lɔ̃amewo, kple ƒometɔwo ƒe kpekpeɖeŋu me la, mia kple wò ƒomea miate ŋu anɔ te ɖe enu. *\n^ mm. 11 Kpɔ nyati si nye “Sɔhɛwo Biana Be . . . Nukata Papa Dzo le Mía Gbɔ?” si dze le míaƒe December 8, 2000 ƒe tata me.\n^ mm. 27 Ne èdi nyatakaka geɖe ku ɖe dzilaɖekɛƒomewo me nɔnɔ ŋu la, kpɔ “Sɔhɛwo Biana Be . . .” me nyati siwo dze le Eŋlisigbe me December 22, 1990, kple March 22, 1991 tɔwo me.\nSɔhɛ aɖewo wɔ afɔɖeɖe gbãtɔ di wo fofo yomemɔ\nƉoe Ɖe Amewo Ɖoe Ɖe Amewo Aleke Mawɔ Anɔ Te Ðe Enu Fifia si Papa Dzo le Mía Gbɔ?\ng01 1/8 axa 18-20


Hiob 2 | Biblia Le Internet Dzi | Xexe Yeye Gɔmeɖeɖe\nSatana gatsɔ nya ɖe Hiob ƒe nuteƒewɔwɔ ŋu (1-5)\nWoɖe mɔ na Satana be wòahe dɔvɔ̃ ava Hiob dzi (6-8)\nHiob srɔ̃ gblɔ be: “Gbe Mawu, ne nàku!” (9, 10)\nHiob xɔlɔ̃ etɔ̃awo va ɖo (11-13)\n2 Emegbe esi ŋkeke la ɖo be Mawu vavã la ƒe viwo*+ nava tsi tsitre ɖe Yehowa ŋkume la,+ Satana hã le wo dome va tɔ ɖe Yehowa ŋkume.+ 2 Eye Yehowa bia Satana be: “Afi kae nètso?” Satana ɖo eŋu na Yehowa be: “Metso tsatsa ge le anyigba dzi kple tsa ɖi ge le edzi.”+ 3 Yehowa bia Satana be: “Èlé ŋku ɖe nye subɔla Hiob ŋua? Ame aɖeke mede enu le anyigba dzi o. Enye ame dzɔdzɔe si wɔa nuteƒe,*+ evɔ̃a Mawu, eye wòtsri nu vɔ̃ɖi. Egalé eƒe nuteƒewɔwɔ me ɖe asi kokoko,+ togbɔ be nède adã tame nam ɖe eŋu+ be magblẽ edome* naneke mawɔmawɔe hã.” 4 Ke Satana ɖo eŋu na Yehowa be: “Ŋutigbalẽ ɖe ŋutigbalẽ teƒe, eye amegbetɔ atsɔ nu sia nu si le esi la ana ɖe eƒe agbe* ta. 5 Gake ne èdo wò asi ɖa ka asi eƒe ƒu kple eƒe ŋutilã ŋu la, aƒo fi ade wò le wò ŋutɔ wò ŋkume godoo.”+ 6 Eye Yehowa gblɔ na Satana be: “Kpɔ ɖa, ele asiwò me. Ðeko mègaɖe eƒe agbe* ɖa o!” 7 Ale Satana dzo le Yehowa ŋkume, eye wòna ƒoƒoe*+ vɔ̃ɖi aɖe te Hiob tso eƒe afɔƒome va se ɖe eƒe dzodome. 8 Eye wòbɔbɔ nɔ dzofi me hetsɔ sonu gaglɛ nɔ ŋuti kumee.+ 9 Mlɔeba srɔ̃a gblɔ nɛ be: “Ègalé wò nuteƒewɔwɔ me ɖe asi kokokoa? Gbe Mawu, ne nàku!” 10 Ke egblɔ nɛ be: “Èle nu ƒom abe nyɔnu bometsila ene. Ðe míaxɔ nu nyuiwo tso Mawu vavã la gbɔ, evɔ míaxɔ gbegblẽawo ya oa?”+ Le nu siawo katã me la, Hiob mewɔ nu vɔ̃ kple eƒe nuyiwo o.+ 11 Hiob xɔlɔ̃ etɔ̃, siwo nye Temantɔ Elifaz+ kple Suatɔ+ Bildad+ kpakple Naamatɔ Zofar,+ wose nya vɔ̃ siwo katã dzɔ ɖe edzi, ale wo dometɔ ɖe sia ɖe tso enɔƒe va. Woɖo gbe ɖi kple wo nɔewo be yewoado go ayi aɖafa na Hiob ahafa akɔ nɛ. 12 Esi wokpɔe le adzɔge ɖaa la, womekpɔe dze sii o. Ale wowó avi, wo dometɔ ɖe sia ɖe dze eƒe awu, eye wohlẽ ke ɖe yame wòkɔ ɖe woƒe tame.+ 13 Eye wobɔbɔ nɔ egbɔ le anyigba ŋkeke adre kple zã adre. Wo dometɔ aɖeke meke nu gblɔ nya ɖeka pɛ hã nɛ o, elabena wokpɔ be enɔ veve sem ale gbegbe.+\n^ Egɔmeɖeɖe tẽe, “be mamii.”


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nLE ƑE 490 D.M.Ŋ. me le aʋa xɔŋkɔ aɖe si wowɔ le Marathon me la, Atenetɔ siwo ƒe xexlẽme anɔ tso akpe 10 yi akpe 20 la kpe aʋa kple Persia srafo siwo sẽŋu hesɔ gbɔ wu sasasã la. Aʋawɔɖaŋu vevi si Helatɔwo zãe nye be wona be asrafowo kpe woƒe akpoxɔnuwo ɖe wo nɔewo tɔ nu kpikpikpi eye wodo woƒe akplɔwo ɖe ŋgɔ tsɔƒũ henɔ zɔzɔm kplikplikpli ɖe ɖoɖo tɔxɛ aɖe nu. Woƒe akpoxɔnuawo tsɔtsɔ mimi ɖe wo nɔewo tɔwo ŋu va nɔ abe gli sesẽ aɖe si womate ŋu agbã o ene, eye wolé akplɔ didiwo hã ɖe asi. Aʋawɔɖaŋu sia kpe ɖe Atenetɔwo ŋu woɖu Persiatɔ siwo ƒe aʋalɔgowo sɔ gbɔ sasasã wu la dzi gbidii.\nKristotɔ vavãwo le gbɔgbɔmeʋagbedzi. Wole kame tem kple futɔ triakɔwo—siwo nye fifi nuɖoanyi vɔ̃ɖi sia dziɖula siwo ŋku mekpɔna o, amesiwo ŋu woƒo nu tsoe le Biblia me be wonye “xexe sia me fia, siwo le fifi viviti sia me kpakple vɔ̃ɖinyenye ƒe gbɔgbɔ, siwo le dziƒonutowo me.” (Efesotɔwo 6:12; Yohanes I, 5:19) Mawu ƒe amewo yia edzi ɖua dzi—gake menye le woa ŋutɔwo ƒe ŋusẽ me o. Kafukafua katã yi na Yehowa, amesi kpɔa wo ta hefiaa mɔ wo abe alesi wogblɔe ɖe Psalmo 18:31 me ene be: “Yehowa ƒe nya me kɔ, akpoxɔnu wònye na amesiwo katã sii tso la.”\nẼ, Yehowa toa eƒe “nya” siwo me kɔ siwo le Ŋɔŋlɔ Kɔkɔewo me dzi kpɔa esubɔla wɔnuteƒewo ta tso gbɔgbɔmefɔkuwo me. (Psalmo 19:8-12; 119:93) Salomo ŋlɔ ku ɖe nunya si gbegbe le Mawu ƒe Nya la me ŋu be: “Mègaɖe asi le eŋu o, ekema adzra wò ɖo; lɔ̃e, ekema akpɔ tawò.” (Lododowo 4:6; Nyagblɔla 7:12) Aleke mawumenunya kpɔa mía ta tso afɔku mee? De ŋugble le blema Israel ƒe kpɔɖeŋu ŋu kpɔ ko.\nAmesiwo Ta Mawumenunya Kpɔ\nYehowa ƒe Sea kpɔ Israel-viwo ta hefia mɔ wo le agbenɔnɔ ƒe akpa sia akpa me. Le kpɔɖeŋu me, se siwo ku ɖe nuɖuɖu, dzadzɛnyenye, kple dɔnɔwo ɖeɖeɖeaga ŋu la kpɔ wo ta tso dɔléle geɖe siwo tu nu kple dukɔ bubuwo me tɔwo la si me. Esi wova kpɔ dɔlékui suesuewo dze sii le ƒe alafa 19 lia me ko hafie dzɔdzɔmeŋutinunya dze egɔme nɔ ɖeka wɔm kple Mawu ƒe Se siawo. Se siwo ku ɖe anyigba alo aƒe ƒe amesinɔnɔ, nu gbugbɔgaxɔ ƒle, fe si wonyi tsɔtsɔ ke ame, kple deme xɔxɔ ɖe ga si wodo na ame dzi ŋu ɖe vi na ame geɖe ŋutɔ le Israel, elabena wodea amewo dzi eye wona be asitsanyawo hã dana sɔna le go geɖe me. (Mose V, 7:12, 15; 15:4, 5) Yehowa ƒe Sewo kpɔ Israel nyigbawo gɔ̃ hã ta! (Mose II, 23:10, 11) Sedede siwo tsi tre ɖe alakpasubɔsubɔ ŋu kpɔ ameawo ta le gbɔgbɔ me, ekpɔ wo ta le gbɔgbɔvɔ̃wo ƒe ameteteɖeanyi, ɖeviwo tsɔtsɔ sa vɔ, kple nu vɔ̃ɖi bubuwo wɔwɔ si me, eye wona be woƒo asa na gbɔɖiɖi ame ɖokui nuwɔna si nye tadedeagu na legba siwo me agbe mele o la.—Mose II, 20:3-5; Psalmo 115:4-8.\nEme kɔ ƒa be Yehowa ƒe “nya” menye “nya gbɔlo” na Israel o; ke boŋ agbe kple agbedidi nɔnɔe wònye na amesiwo katã ɖo toe. (Mose V, 32:47) Nenema kee wòle egbea na amesiwo ɖoa to Yehowa ƒe se siwo me nunya le la, togbɔ be Kristotɔwo megale Se ƒe nubabla la te o hã. (Galatiatɔwo 3:24, 25; Hebritɔwo 8:8) Le nyateƒe me la, le esi woanye se siwo woŋlɔ ko teƒe la, Biblia me gɔmeɖose vovovo siwo fiaa mɔ ame hekpɔa ame tae le Kristotɔwo ya si.\nAmesiwo Ta Gɔmeɖosewo Kpɔ\nAte ŋu adzɔ be mɔ siwo nu woazã sededewo ɖo la masɔ gbɔ o eye woate ŋu anye esiwo nɔa anyi ɣeyiɣi kpui aɖe ko hã. Gake esi wònye Biblia me gɔmeɖosewo nye nyateƒenya siwo dzi wotu sedede geɖewo ɖo ta la, woate ŋu azã wo ɖe mɔ vovovowo nu eye wonɔa anyi ɖaa hã. Le kpɔɖeŋu me, bu nya gɔmeɖose si Yakobo 3:17 ƒe akpa aɖe gblɔ la ŋu kpɔ ko: “Nunya, si tso dziƒo la, gbã la eŋuti kɔna, emegbe [edia ŋutifafa, NW].” Alekee nyateƒenya vevi sia ate ŋu anye ametakpɔnu na Mawu ƒe amewo egbea?\nBe woanɔ dzadzɛ fia be woanɔ kɔkɔe le agbenɔnɔ me. Le esia ta la, menye agbegbegblẽnɔnɔ koe amesiwo dzea agbagba be yewoanɔ agbe dzadzɛ ƒoa asa na o, ke woƒoa asa na nusiwo kplɔa ame dea eme hã, siwo dometɔ aɖewo nye gbɔdɔdɔ ŋu bubu kple amamaɖeɖe nuwɔnawo kpɔkpɔ. (Mateo 5:28) Nenema kee amesiwo le zɔzɔm do ŋgɔ na srɔ̃ɖeɖe siwo tsɔ Yakobo 3:17 de dɔwɔna me hã manɔ asi ƒom wo nɔewo fũ si ate ŋu awɔe be womava ɖu wo ɖokui dzi o. Esi wònye gɔmeɖosewo dzi wɔwɔ doa dzidzɔ na wo ta la, naneke meblea wo be woatsɔ dzadzɛnyenye aku ati o, ɖewohĩ anɔ ebum be ne yewomenya da le sea dzi ŋutɔŋutɔ o ko la, yewoƒe agbenɔnɔ adze Yehowa ŋu. Wonyae be Yehowa “kpɔa keke dzi me ke” eye wòwɔa nu ɖe alesi dzia ƒe nɔnɔme le nu. (Samuel I, 16:8; Kronika II, 16:9) Amesiawo kpɔa woƒe ŋutilã ta tso gbɔdɔdɔ me dɔléle siwo bɔ egbea ale gbegbe me eye wòwɔnɛ hã be wonɔa dedie le susu kple seselelãme gome.\nYakobo 3:17 gblɔ be mawumenunya nana wowɔa ‘ŋutifafa’ hã. Míenyae be Satana dzea agbagba be yeato ŋutasẽnuwɔnawo dede dzi me na mí dzi aɖe mí ɖa le Yehowa ŋu, ɖewohĩ ato agbalẽ, sinimawo, haƒoƒo, kple kɔmpiuta dzi fefe siwo ŋu kpɔtsɔtsɔ le dzi—siwo dometɔ aɖewo naa fefewɔla alo ekpɔla susuna ŋutasẽnuwɔna aɖe si mele gbɔgblɔ me o kple amewuwu ŋu. (Psalmo 11:5) Satana ƒe dzidzedzekpɔkpɔ le esia me la dze ƒãa le ŋutasẽnuwɔna siwo le agbogbo dom ɖe edzi la me. Ƒe aɖewoe nye esia la, Australiatɔwo ƒe nyadzɔdzɔgbalẽ si nye The Sydney Morning Herald gblɔ nya aɖe si Robert Ressler amesi to nyagbɔgblɔ si nye “serial killer,” alo ame gbogbowo wula, vɛ gblɔ. Ressler gblɔ be nusi de dzo lãme na amewula siwo yebia gbee le ƒe 1970-awo me lae nye amamaɖeɖe ƒe nuwɔna “siwo nu mesẽ de egbetɔwo nu o” la. Le esia ta la, Ressler gblɔ be “nusiwo le ŋgɔ gbɔna la ɖi vɔvɔ̃—ƒe alafa yeye si me amewulawo asɔ gbɔ ɖe edzi le.”\nNyateƒee le ɣleti ɖeka ko le nyadzɔdzɔ sia ƒe dodo vɔ megbe la, ŋutsu aɖe da tu ɖevi sue 16 woku tsɔ kpe ɖe woƒe nufiala ŋu le abɔdzokpo aɖe si le Dunblane, Scotland, eye emegbe wòda tu wu eya ŋutɔ ɖokui. Le ɣleti si kplɔ ema ɖo me la, ŋutsu tagbɔmanɔsinuwɔla aɖe da tu ame 32 le du si nye Port Arthur, si le Tasmania, si me tomefafa nɔ me le Australia. Le ƒe siwo va nyitsɔ laa ko me la, wowu sukuvi geɖewo le United States si wɔe be Amerikatɔwo va le biabiam be, Nuka tututue le dzɔdzɔm? Le June 2001 me la, Japan ƒe ŋkɔ ɖi hoo le nyadzɔdzɔgblɔmɔnuwo me esime ŋutsu aɖe ge ɖe suku aɖe me hetɔ hɛ ɖevi 8 siwo nɔ klass gbãtɔ kple evelia woku eye wòtɔ hɛa ame 15 bubuwo hã. Le nyateƒe me la, susu siwo tae nu baɖa vɔ̃ɖi mawo dzɔna la gɔmesese sesẽ ŋutɔ, ke hã, ame geɖe ŋutɔ va le ekpɔm be ŋutasẽnu siwo woɖena fiana le nyadzɔdzɔgblɔmɔnuwo me la nye kuxia ƒe dzɔtsoƒewo dometɔ ɖeka. Australiatɔwo ƒe nyadzɔdzɔŋlɔla, Phillip Adams, ŋlɔ bena, “Ne miniti ɖeka ƒe boblododo ate ŋu ana be woaƒle nu wòavɔ keŋkeŋ le asitsaƒewo la, ke mègagblɔ nam be sinima si woɖena woxɔa gaƒoƒo eve si ŋu wogblẽa ga miliɔn geɖe ɖo la mate ŋu akpɔ ŋusẽ ɖe amewo ƒe nuwɔna dzi o.” Nukutɔe la, kpovitɔwo kpɔ sinima siwo me wowɔ anyrãnu le kple esiwo me woɖe amama le ɖekaɖeka 2,000 le ŋutsu si da tu wu amewo le Port Arthur la ƒe aƒe me.\nAmesiwo wɔna ɖe Biblia me gɔmeɖosewo dzi kpɔa woƒe susu kple dzi ta tso modzakaɖenuwɔna siwo me ŋutasẽnuwɔna aɖe le la me. Eyata womeɖea mɔ “xexeme ƒe gbɔgbɔ” kpɔa ŋusẽ ɖe woƒe tamebubu kple didiwo dzi le mɔ aɖeke nu o. Ðe ema teƒe la, “[Mawu ƒe gbɔgbɔ] la fia” nu wo eye wodzea agbagba tsɔa eƒe kutsetse, siwo dometɔ ɖekae nye ŋutifafa la, dea dɔwɔna me. (Korintotɔwo I, 2:12, 13; Galatiatɔwo 5:22, 23) Wotoa Biblia sɔsrɔ̃ kple gbedodoɖa edziedzi kpakple ŋugbledede si tua ame ɖo dzi wɔa esia. Wotsria hadede kple amesiwo wɔa ŋutasẽnuwo hã, eye wobɔa ha boŋ kple amesiwo le abe woawo ke ene, amesiwo Yehowa ƒe xexeme yeye si me ŋutifafa anɔ la dzrona. (Psalmo 1:1-3; Lododowo 16:29) Aleke gbegbee mawumenunya kpɔa ame tae enye esi!\nNa Yehowa ƒe “Nya” Nadzɔ Wò Dzi Ŋu\nEsi Satana te Yesu kpɔ le gbedzi la, eyɔ nya tso Mawu ƒe Nya me tsɔ tsi nya ɖe Satana nui. (Luka 4:1-13) Gake menye ɖeko wònɔ nya nu ɖem na Abosam ale be woakpɔ amesi ƒe nunya de ŋgɔ wu o. Yesu zã Ŋɔŋlɔawo tsɔ ɖe eɖokui nui si wɔe be wòƒo nu tso dzi me si na be Abosam ƒe ayemenuwɔna si wɔ dɔ nɛ nyuie le Eden la mete ŋu kpe Yesu ya dzi o. Ne míena be Yehowa ƒe nya xɔ dzi me na mí la, awɔe be Satana ƒe aɖaŋu vɔ̃wo mate ŋu akpe mía dzi gbeɖe o. Naneke mele vevie wu Mawu ƒe nya tsɔtsɔ yɔ míaƒe dzi me o, elabena ‘dzia mee agbe tsona.’—Lododowo 4:23.\nGakpe ɖe eŋu la, ele be míayi edzi anɔ míaƒe dzia ta kpɔm, mele be míana ta kura le esia wɔwɔ me o. Satana mena ta le Yesu tete kpɔ ake me o togbɔ be edo kpo nu le etete kpɔ me le gbeadzi hã. (Luka 4:13) Le míawo hã gome la, mana ta o, ayi edzi anɔ ayememɔnu vovovowo zãm be yeatsɔ ana míada aƒu le nuteƒewɔwɔ me. (Nyaɖeɖefia 12:17) Le esia ta la, mina be míasrɔ̃ Yesu to toɖoɖo Mawu ƒe Nya la bliboe me, eye le ɣeyiɣi ma ke me la, míanɔ gbedodoɖa dzi ɖaa anɔ gbɔgbɔ kɔkɔe kple nunya biam. (Tesalonikatɔwo I, 5:17; Hebritɔwo 5:7) Le Yehowa ya gome la, edo ŋugbe na amesiwo si nɛ tsona be vɔ̃ mawɔ wo le gbɔgbɔ me o.—Psalmo 91:1-10; Lododowo 1:33.\nMawu ƒe Nya Kpɔa Hamea Ta\nSatana mate ŋu axe mɔ na “ameha gã” si ƒe nya wogblɔ ɖi la be woagatso xaxa gã la o. (Nyaɖeɖefia 7:9, 14) Ke hã, egale agbagba ɖesiaɖe si wòate ŋui la dzem kokoko be yeatsɔ agblẽ nu le Kristotɔwo ŋu be wo dometɔ aɖewo ya teti ƒe nu nagadze Yehowa ŋu o. Aɖaŋu vɔ̃ ma wɔ dɔ le blema Israel si na be ame 24,000 ku le Ŋugbedodonyigbaa ƒe liƒo dzi. (Mose IV, 25:1-9) Ele eme baa be wokpena ɖe Kristotɔ siwo da vo eye woɖe dzimetɔtrɔ vavãtɔ fia ŋu hegbugbɔ wo ɖona te le gbɔgbɔ me ya. Gake nuvɔ̃wɔla matrɔdzimewo, abe Zimri si nɔ agbe le blema ene, dea ame bubuwo ƒe gbɔgbɔmededienɔnɔ afɔku me. (Mose IV, 25:14) Amesiawo le abe asrafo siwo aɖe asi le woƒe akpoxɔnuwo ŋu le asrafowo ƒe akpoxɔnuawo tsɔtsɔ mimi ɖe wo nɔewo tɔ ŋu ƒe aʋawɔɖaŋu si ƒe nya míegblɔ va yi me la ene, menye woa ŋutɔwo ɖeɖe ƒe agbee woade afɔku me ne woɖe asi le woƒe akpoxɔnuawo ŋu o, woade wo haviwo hã tɔ eme.\nEyata Biblia de se na mí be: “Miagade ha kple ame aɖe, si ne woyɔnɛ be nɔvi, wònye ahasiwɔla alo ŋubiãla alo trɔ̃subɔla alo busubɔla alo ahamula alo adzodala la o; migaɖu nu kple nenem me sia hã o. . . . Miɖe ame vɔ̃ɖi la ɖa le mia ŋutɔ mia dome!” (Korintotɔwo I, 5:11, 13) Ðe màlɔ̃ ɖe edzi be “nya” sia si me nunya le la wɔnɛ be wokpɔa Kristo-hamea ƒe agbenɔnɔ kple gbɔgbɔ me dzadzɛnyenye ta oa?\nTo vovo kura na esia la, Kristodukɔa me sɔlemehawo kpakple xɔsegbelawo bua Biblia me nya siawo be wonye tsigadzinu siwo mesɔ ɖe egbegbe me agbenyuinɔnɔ ŋuti nukpɔsusu siwo le amewo si la nu o. Le esia ta la, woɖea mɔ ɖe nuvɔ̃ gã vovovo ŋu, wometsia dzi ɖe eŋu gɔ̃ hã le osɔfowo dome o. (Timoteo II, 4:3, 4) Gake de dzesii be esi wogblɔ nya si le Lododowo 30:5, si hã ƒo nu tso alesi Yehowa ƒe “nya” nye akpoxɔnui ŋu, vɔ la, wode se sia kpee le kpukpui 6 lia me be: “Mègatsɔ nya aɖeke kpe [Mawu ƒe] nyawo, ne wòade ga nu na wò, eye nanye aʋatsotɔ atsi anyi ɖi o.” Ẽ, gbɔgbɔmelakpatɔ—siwo nye alakpatɔ siwo ƒo ɖesiaɖe ta siwo woatu nu kplii—ŋutɔŋutɔwoe amesiwo tɔa tsi Biblia me nyawo la nye! (Mateo 15:6-9) Le susu sia ta la, mina míada akpe vevie be míele habɔbɔ aɖe si dea bubu deto Mawu ƒe Nya ŋu la me.\n“Ʋeʋẽ lilili” aɖe Kpɔa Mía Ta\nEsi wònye Mawu ƒe amewo mefena kple Biblia o eye wogblɔa gbedasi fakɔname siwo le eme na amewo ta la, wonye agbe ƒe “ʋeʋẽ lilili” si doa dzidzɔ na Yehowa. Gake abe alesi J. B. Phillips ƒe gɔmeɖeɖea gblɔe ene la, amesiwo gblɔa gbedasi sia nyea “ʋeʋẽ kuɖikuɖi aɖe si nyea ku tɔ” na ame madzɔmadzɔwo ya. Ẽ, Satana gblẽ nu le ame vɔ̃ɖiwo ƒe kpɔɖeŋu ŋɔti ŋu ale gbegbe be womete ŋu ɖoa ŋɔti anyi le amesiwo ŋu “Kristo ƒe ʋeʋẽ lilili” le la gbɔ o alo be womekɔa mo na wo o. Gake amesiwo le nyanyuia kakam dzonɔamemetɔe la zua ‘Kristo ƒe ʋeʋẽ lilili le amesiwo woxɔna ɖe agbe la dome.’ (Korintotɔwo II, 2:14-16) Wowɔa nu madeamedzi ɖe dzianukwaretɔ siawo ŋu zi geɖe hegblɔa alakpanyawo ɖe woƒe subɔsubɔa ŋu. Eyata ne míeʋu Mawu ƒe Nya eye míegblɔ Fiaɖuƒegbedasia na wo la, wosenɛ le wo ɖokuiwo me be yewote ɖe Yesu ŋu eye wodina be yewoasrɔ̃ nu geɖe akpee.—Yohanes 6:44.\nEyata dzi megaɖe le ƒowò o ne ame aɖe gbe be yemase Fiaɖuƒegbedasia o. Ke boŋ bu “Kristo ƒe ʋeʋẽ lilili” be enye gbɔgbɔmetakpɔnu aɖe si nyãa amesiwo dina be yewoagblẽ nu la ɖa le gbɔgbɔmeƒe si me Mawu ƒe amewo le la me eye le ɣeyiɣi ma ke me la, wòhea amesiwo si dzi nyui le la.—Yesaya 35:8, 9.\nEsi wònye Hela-srafo siwo nɔ Marathon mimi ɖe wo nɔewo ŋu kplikplikpli helé woƒe akpoxɔnuawo ɖe asi kple woƒe ŋusẽ katã ta la, woɖu dzi togbɔ be woƒe futɔwo sɔ gbɔ ŋutɔ hã. Nenema kee woka ɖe edzi na Yehowa subɔla wɔnuteƒewo hã be woaɖu dzi le gbɔgbɔmeʋa si wɔm wole la me, elabena emae nye woƒe “domenyinu.” (Yesaya 54:17) Le esia ta la, mina be mía dometɔ ɖesiaɖe nayi edzi anɔ Yehowa sim tso to ‘agbenya la me lelé ɖe asi sesĩe’ me.—Filipitɔwo 2:16.\n‘Nunya si tso dziƒo la, gbã la ele dzadzɛ, emegbe edia ŋutifafa’\nƉoe Ɖe Amewo Ɖoe Ɖe Amewo Na Yehowa Ƒe “Nya” Nakpɔ Tawò\nw05 9/1 axa 28-31


“Mazɔ Le Wò Nyateƒe La Me”—Psalmo 86:11 | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Persian Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Oo Yehowa, fia wò mɔm. Mazɔ le wò nyateƒe la me.”—PS. 86:11.\nHADZIDZI: 31, 72\nNu kawoe ate ŋu awɔe be Kristotɔ aɖe ‘nadzra’ nyateƒea?\nNu kae míate ŋu awɔ be míagate ɖa le nyateƒea ŋu alo atra ɖa vivivi tso nyateƒea gbɔ o?\nNu vevi etɔ̃ kawoe ate ŋu akpe ɖe mía ŋu be míaɖoe kplikpaa wu tsã be míayi edzi azɔ le nyateƒea me?\n1-3. (a) Aleke wòle be míase le mía ɖokui me ɖe Biblia me nyateƒea ŋu? Wɔ eƒe kpɔɖeŋu. (Kpɔ foto siwo le nyati sia ƒe gɔmedzedze.) (b) Biabia kawo me míadzro le nyati sia me?\nEGBEA, enye nu si bɔ be amewo naƒle nu le fiase me agatrɔe ayi. Eye ame siwo ƒlea nu to Internet dzi ya gatrɔna nu siwo woƒle la ɖona ɖe edzralawo edziedzi wu. Ðewohĩ wova kpɔe be nua menyo abe ale si yewosusui ene o, alo nane gblẽ le eŋu. Eya ta, wodina be woaɖɔ li nua na yewo loo alo woagbugbɔ yewoƒe ga ana yewo.\n2 Míadi gbeɖe be míawɔ esia le Biblia me nyateƒea gome o. Ne míenya “ƒle” nyateƒe, si fia be, míesrɔ̃e ko la, míadi gbeɖe be ‘míadzrae’ alo aɖe asi le eŋu o. (Xlẽ Lododowo 23:23; 1 Tim. 2:4) Abe ale si míedzro eme le nyati si do ŋgɔ me ene la, míezã ɣeyiɣi geɖe tsɔ srɔ̃ nyateƒea hafi wòte ŋu su mía si. Tsɔ kpe ɖe eŋu la, ɖewohĩ míeɖe asi le dɔ si me ga geɖe le la ŋu, míewɔ tɔtrɔwo le míaƒe hadedewo kple míaƒe nuŋububu kpakple agbenɔnɔ gome, alo míeɖe asi le dekɔnu kple nuwɔna siwo medzea Mawu ŋu o la ŋu hafi míete ŋu ƒle nyateƒea. Ke hã, nu siwo míetsɔ sa vɔe la meɖi naneke o, ne míetsɔe sɔ kple yayra siwo gbegbe su mía si.\n3 Ale si míesena le mía ɖokui me ɖe Biblia me nyateƒea ŋu la wɔ ɖeka kple ŋutsu aɖe si ŋu Yesu ƒo nu tsoe le kpɔɖeŋu kpui aɖe si wòwɔ me la tɔ. Esi Yesu di be míakpɔ ale si gbegbe nyateƒe si ku ɖe Mawu Fiaɖuƒea ŋu nye nu xɔasi na ame siwo ke ɖe eŋu la, eƒo nu tso asitsala mɔzɔla aɖe si nɔ dzonu nyuiwo dim heva ke ɖe ɖeka ŋu la ŋu. Le nyateƒe me la, dzonu si ŋu wòke ɖo la xɔ asi ale gbegbe be ‘edzra’ nu sia nu si le esi la “enumake” eye wòƒlee. (Mat. 13:45, 46) Nenema kee nyateƒe si ŋu míeke ɖo, si nye nyateƒe si ku ɖe Mawu Fiaɖuƒea ŋu kple nyateƒe xɔasi bubu siwo míesrɔ̃ tso Mawu ƒe Nyaa me la, xɔ asi na mí ale gbegbe be míelɔ̃ faa tsɔ nuwo sa vɔe enumake be wòasu mía si. Zi ale si míedea asixɔxɔ nyateƒea ŋu la, ‘míadzrae gbeɖe o.’ Gake nublanuitɔe la, Mawu subɔla aɖewo megava dea asixɔxɔ nyateƒe si su wo si la ŋu o, eye woɖe asi le eŋu gɔ̃ hã. Esia negadzɔ ɖe mía dzi gbeɖe o! Mɔ si nu míaɖee afia le be míedea asixɔxɔ nyateƒea ŋu ale gbegbe be míadzrae gbeɖe o lae nye be, míawɔ ɖe Biblia ƒe aɖaŋuɖoɖo si nye be, ‘míayi edzi anɔ zɔzɔm le nyateƒea me’ la dzi. (Xlẽ 3 Yohanes 2-4.) Zɔzɔ le nyateƒea me bia be míanɔ agbe ɖe nyateƒea nu, si fia be, míana nyateƒea nanye nu vevitɔ na mí le agbe me eye míanɔ agbe le ɖekawɔwɔ me kple nyateƒea. Na míadzro biabia siawo me: Nu ka tae ame aɖewo ‘adzra’ nyateƒea, eye aleke esia ate ŋu adzɔe? Aleke míate ŋu aƒo asa na vodada gã ma? Aleke míate ŋu ado ŋusẽ tame si míeɖo kplikpaa be ‘míayi edzi anɔ zɔzɔm le nyateƒea me’?\nNU SI TAE AME AÐEWO ‘DZRAA’ NYATEƑEA KPLE ALE SI ESIA DZƆNA\n4. Le ƒe alafa gbãtɔ me la, nu ka tae ame aɖewo ‘dzra’ nyateƒea ɖo?\n4 Le ƒe alafa gbãtɔ me la, ame siwo xɔ Yesu ƒe nufiafiawo nyuie le gɔmedzedzea me la dometɔ aɖewo meyi edzi zɔ le nyateƒea me o. Le kpɔɖeŋu me, esi Yesu na nuɖuɖu ameha gã aɖe nukutɔe vɔ la, ameha la dze eyome yi Galilea-ƒua ƒe go kemɛ dzi. Le afi ma la, Yesu gblɔ nya aɖe si wɔ moyaa na wo ŋutɔ. Egblɔ be: “Ne mieɖu Amegbetɔvi la ƒe ŋutilã, eye mieno eƒe ʋu o la, miakpɔ agbe o.” Le esi teƒe be woabia Yesu be wòaɖe nyaa me na yewo la, ɖe eƒe nyaa ɖia wo nu boŋ eye wogblɔ be: “Tsoo! Nya sesẽ kae nye esia; ame kae ate ŋu ado dzi anɔ nya sia sem?” Le esia ta, “nusrɔ̃lawo dometɔ geɖewo trɔ yi nu siwo le megbe la gbɔ, eye womegazɔna kplii o.”—Yoh. 6:53-66.\n5, 6. (a) Nu ka tae ame aɖewo te wo ɖokui ɖa le nyateƒea ŋu egbea? (b) Aleke wòate ŋu adzɔe be ame aɖe nava nɔ tetem ɖa le nyateƒea ŋu vivivi?\n5 Ewɔ nublanui ŋutɔ be egbea la, ame aɖewo va te wo ɖokui ɖa le nyateƒea ŋu. Ðewohĩ asitɔtrɔ aɖe si wowɔ le gɔmesese aɖe si nɔ mía si tsã le Biblia me nya aɖe ŋu alo nane si nɔvi aɖe si wonya nyuie la wɔ alo gblɔ la ɖia wo nu. Ame aɖewo ya ɖe asi le nyateƒea ŋu le esi wotsɔ Ŋɔŋlɔawo ɖo aɖaŋu na wo alo masɔmasɔ aɖe ɖo woa kple hati Kristotɔ aɖe dome ta. Ame aɖewo hã dze xɔsegbelawo kple ame bubu siwo tsi tsitre ɖe nyateƒea ŋu la ƒe alakpanufiafiawo yome. Esiawo katã wɔe be ame aɖewo va ‘nɔ tetem ɖa’ tso Yehowa kple hamea gbɔ. (Heb. 3:12-14) Aleke wòanyo wui ye nye esi ne ɖe woyi edzi lé xɔsea me ɖe asi heka ɖe Yesu dzi, abe ale si apostolo Petro wɔe ene! Esi Yesu bia apostoloawo be ɖe woawo hã wodi be yewoatrɔ le ye yome hã la, Petro ɖo eŋu enumake be: “Aƒetɔ, ame ka gbɔe míadzo ayi? Agbe mavɔ nyawo le asiwò.”—Yoh. 6:67-69.\n6 Ame aɖewo ya tra ɖa le nyateƒea gbɔ vivivi, ɖewohĩ woawo ŋutɔwo mede dzesii gɔ̃ hã o. Ame aɖe si tra ɖa le nyateƒea gbɔ vivivi la le abe tɔdziʋu aɖe si le tetem ɖa le go ŋu vivivi ene. Biblia xlɔ̃ nu mí be míakpɔ nyuie be “míagatra mɔ gbeɖe o.” (Heb. 2:1) Zi geɖe la, ame si le tatram ɖa le nyateƒea gbɔ la meɖoe be yeatra hafi o. Ke hã, ame sia tɔgbi nana ƒomedodo si le woa kple Yehowa dome la me va gbɔdzɔna, eye mlɔeba, ƒomedodo ma me ate ŋu ava gblẽ kura. Nu kae míate ŋu awɔ be esia nagadzɔ ɖe mía dzi o?\nNU KAE MÍATE ŊU AWƆ BE MÍAGADZRA NYATEƑEA O?\n7. Nu kae akpe ɖe mía ŋu be míagadzra nyateƒea o?\n7 Hafi míate ŋu ayi edzi azɔ le nyateƒea me la, ele be míalɔ̃ ɖe nya siwo katã Yehowa gblɔ dzi ahawɔ wo dzi. Ele be míana nyateƒea nanye nu vevitɔ na mí le agbe me eye míanɔ agbe wòasɔ ɖe Biblia ƒe gɔmeɖosewo nu. Fia David do gbe ɖa na Yehowa be: “Mazɔ le wò nyateƒe la me.” (Ps. 86:11) David ɖoe kplikpaa be yeayi edzi azɔ le nyateƒea me. Ele be míawo hã míaɖoe kplikpaa be míayi edzi anɔ zɔzɔm le Mawu ƒe nyateƒe la me. Ne míeɖoe kplikpaa o la, míaƒe susu ava nɔ wɔwɔm eveveve le nu siwo míetsɔ sa vɔ ɖe nyateƒea ta la ŋu, eye ɖewohĩ adzro mí be nu mawo nagava su mía si ake. Gake ɖe ema teƒe la, míeléa nyateƒe bliboa me ɖe asi goŋgoŋ. Míenyae be míate ŋu atiae be míawɔ Biblia me nyateƒe aɖewo dzi ahagbe ɖewo dzi wɔwɔ o. Ele be míazɔ le ‘nyateƒe blibo la katã’ me. (Yoh. 16:13) Na míade ŋugble le nu atɔ̃ siwo ɖewohĩ míetsɔ sa vɔe ɖe nyateƒea ta la ŋu. Esia akpe ɖe mía ŋu míado ŋusẽ tame si míeɖo kplikpaa be míagagbugbɔ ayi nu siwo míegblẽ ɖe megbe la gbɔ o.—Mat. 6:19.\n8. Ne Kristotɔ mezãa eƒe ɣeyiɣi le nunya me o la, aleke esia ate ŋu ana wòatra ɖa le nyateƒea gbɔ? Gblɔ eƒe kpɔɖeŋu.\n8 Ɣeyiɣi. Ele be míawɔ míaƒe ɣeyiɣi ŋu dɔ le nunya me ale be míagatra ɖa le nyateƒea gbɔ o. Ne míekpɔ nyuie o la, míate ŋu ava nɔ ɣeyiɣi zãm ɖe modzakaɖeɖe, modzakaɖedɔwo, Internet-zazã, alo television-kpɔkpɔ ŋu fũu akpa. Togbɔ be nu siawo megblẽ le wo ɖokui si o hã la, ɣeyiɣi si gbegbe míezãna ɖe wo ŋu la ate ŋu axɔ ɣeyiɣi si míezãna ɖe ɖokuisinusɔsrɔ̃ kple gbɔgbɔmedɔ bubuwo ŋu tsã la le mía si. Bu nu si dzɔ ɖe nɔvinyɔnu aɖe si ŋkɔe nye Emma * dzi ŋu kpɔ. Sɔwo ƒe nu doa dzidzɔ na Emma tso esime wònye sɔhɛ. Ne mɔnukpɔkpɔa su esi ko la, eyina ɖadoa sɔ. Emegbe la, ɣeyiɣi si gbegbe wòzãna ɖe eƒe modzakaɖeɖea ŋu la va nɔ fu ɖem nɛ. Ewɔ tɔtrɔ siwo hiã, eye mlɔeba, eva da sɔ le ɣeyiɣi si wòzãna ɖe eƒe modzakaɖeɖea ŋu la me. Nɔvinyɔnu Cory Wells, si nye kamedefefewɔla si nɔa sɔ dom henɔa atsyã ɖem le edzi hafi va xɔ nyateƒea la ƒe nuteƒekpɔkpɔa hã de dzi ƒo nɛ. * Fifia, Emma va le ɣeyiɣi geɖe zãm ɖe gbɔgbɔmedɔwo ŋu, eye ekpɔa vovo ɖe eƒe ƒomea kple exɔlɔ̃ siwo nye hati Kristotɔwo la ŋu. Ekpɔe be ye kple Yehowa dome va le kplikplikpli eye yeƒe dzi dze eme, elabe ele eƒe ɣeyiɣia zãm le nunya me.\n9. Aleke wòate ŋu adzɔe be ŋutilãmenuwo nava nɔ vevie na mí wu ale si dze?\n9 Ŋutilãmenuwo. Hafi míate ŋu ayi edzi anɔ zɔzɔm le nyateƒea me la, mele be míaɖe mɔ ŋutilãmenuwo naxɔ nɔƒe vevitɔ le míaƒe agbe me o. Esi míesrɔ̃ nyateƒea la, míeva kpɔe be Yehowa subɔsubɔ le vevie wu ŋutilãmenuwo. Enye dzidzɔ na mí be míetsɔ ŋutilãmenu aɖewo sa vɔe ale be míate ŋu azɔ le nyateƒea me. Gake esi ɣeyiɣiawo va le yiyim la, ɖewohĩ míeva kpɔe be ame aɖewo le elektronikmɔ̃ siwo le tsia dzi alo ŋutilãmenu bubuwo ƒlem. Ate ŋu awɔ na mí be nu nyuiwo le mía ŋu tom. Agbemenu vevi siwo le mía si magava nɔ mía ŋu dzem o, eye ɖewohĩ míava lé fɔ ɖe ŋutilãmenuwo didi ŋu wu Yehowa subɔsubɔ. Esia na míaƒe susu yi Dema dzi. Esi “wòlɔ̃ fifi nuɖoanyi sia” ta la, esia wɔe be eɖe asi le subɔsubɔdɔ si wɔm wònɔ kple apostolo Paulo la ŋu. (2 Tim. 4:10) Nu ka tae Dema gblẽ Paulo ɖi? Ðewohĩ, Dema lɔ̃ ŋutilãmenuwo wu Mawu subɔsubɔ. Alo ɖewohĩ, megadi be yeatsɔ nuwo asa vɔe ale be yeayi edzi awɔ dɔ kple Paulo le subɔsubɔdɔa me o. Nufiame kae le eme na mí? Ðewohĩ, tsã la, míelɔ̃ ŋutilãmenuwo ŋutɔ. Ne míekpɔ nyuie o la, lɔlɔ̃ na nu mawo nu agava sẽ ɖe mía me ale gbegbe be avu atsyɔ míaƒe lɔlɔ̃ na nyateƒea dzi.\n10. Hafi míate ŋu ayi edzi azɔ le nyateƒea me la, ŋusẽkpɔɖeamedzi ka dzie wòle be míaɖu?\n10 Ƒomedodo si le mía kple ame bubuwo dome. Hafi míate ŋu ayi edzi anɔ zɔzɔm le nyateƒea me la, mele be míaɖe mɔ ame siwo mesubɔa Yehowa o la nakpɔ ŋusẽ ɖe mía dzi o. Esi míeva srɔ̃ nyateƒea la, esia he tɔtrɔwo va ƒomedodo si nɔ mía kple mía xɔlɔ̃wo kpakple míaƒe ƒometɔ siwo menye Ðasefowo o dome la me. Ðewohĩ wo dometɔ aɖewo se nu gɔme na mí, gake wo dometɔ aɖewo hã tsi tsitre ɖe mía ŋu. (1 Pet. 4:4) Togbɔ be míedzea agbagba be ƒomedodo nyui nanɔ mía kple míaƒe ƒometɔwo dome eye míewɔa nu ɖe wo ŋu dɔmenyotɔe hã la, ele be míaɖɔ ŋu ɖo be míagaŋe aɖaba aƒu Yehowa ƒe sewo dzi kple susu be míadze wo ŋu o. Míayi edzi anɔ agbagba dzem be mía kple míaƒe ƒometɔwo dome nanɔ nyuie. Ke hã, le nuxlɔ̃ame si le 1 Korintotɔwo 15:33 ta la, ame siwo lɔ̃ Yehowa la koe anye mía xɔlɔ̃ kplikplikpliwo.\n11. Aleke míate ŋu aƒo asa na nuwɔna siwo medzea Mawu ŋu o?\n11 Nuŋububu kple agbenɔnɔ siwo medzea Mawu ŋu o. Ele be ame siwo katã zɔna le nyateƒea me la nanɔ kɔkɔe. (Yes. 35:8; xlẽ 1 Petro 1:14-16.) Esi míenɔ nyateƒea srɔ̃m la, míewɔ tɔtrɔ aɖewo ale be míaƒe agbenɔnɔ nasɔ ɖe Biblia ƒe nudidi dzɔdzɔeawo nu. Ehiã be ame aɖewo nawɔ tɔtrɔ gãwo. Tɔtrɔ ka kee míeɖawɔ hafi va xɔ nyateƒea o, mele be míaɖe asi le agbe dzadzɛ si nɔm míele fifia la ŋu ahaƒo mía ɖokui ɖe xexe sia ƒe agbe ƒaƒã nɔnɔ me gbeɖe o. Nu kae ate ŋu akpe ɖe mía ŋu be míaƒo asa na agbe si mesɔ o nɔnɔ? De ŋugble le nu si gbegbe Yehowa na ɖe mía ta ale be míate ŋu anɔ kɔkɔe la ŋu: eyae nye Via, Yesu Kristo, ƒe ʋu xɔasi la. (1 Pet. 1:18, 19) Ele be míanɔ ŋku ɖom ale si gbegbe Yesu ƒe tafevɔsaa xɔ asii la dzi ɣesiaɣi ale be esia nakpe ɖe mía ŋu míakpɔtɔ anɔ dzadzɛ le Yehowa ŋkume.\n12, 13. (a) Nu ka tae wòle vevie be ale si Yehowa bua ŋkekenyuiwoe la nanɔ susu me na mí? (b) Nu kawo me míadzro azɔ?\n12 Dekɔnu kple nuwɔna siwo medzea Mawu ŋu o. Míaƒe ƒometɔwo, dɔwɔhatiwo kple sukuhatiwo adze agbagba be yewoana míawɔ ɖeka kpli yewo le yewoƒe azãwo ɖuɖu me. Ne wole nya ƒom ɖe mía nu be míakpɔ gome le dekɔnu kple ŋkekenyui siwo medea bubu Yehowa ŋu o me la, nu kae akpe ɖe mía ŋu be míaɖu woƒe nyaƒoɖeamenuawo dzi? Nu si akpe ɖe mía ŋue nye be míana susu siwo tae Yehowa meda asi ɖe nuwɔna mawo dzi o la nanɔ susu me na mí nyuie. Anyo be míagbugbɔ ato míaƒe agbalẽ siwo ƒo nu tso afi si ŋkekenyui mawo dzɔ tso ŋu la me. Ne míede ŋugble le Ŋɔŋlɔawo me numeɖeɖe siwo tae mele be míakpɔ gome le ŋkekenyui mawo ɖuɖu me o ŋu la, míekpɔa kakaɖedzi blibo be míele zɔzɔm le mɔ si ‘dze Aƒetɔ la ŋu’ nu. (Ef. 5:10) Ne míeɖo ŋu ɖe Yehowa kple eƒe Nyaa ŋu la, esia akpɔ mía ta be “amegbetɔvɔvɔ̃” ƒe mɔ̃ nagaɖe mí o.—Lod. 29:25.\n13 Zɔzɔ le nyateƒea me nye nu si míayi edzi anɔ wɔwɔm ɖaa, eye míele mɔ kpɔm be míayi edzi azɔ le nyateƒea me tegbee. Nu kae míawɔ atsɔ ado ŋusẽ tame si míeɖo kplikpaa be míayi edzi anɔ zɔzɔm le nyateƒea me? Na míadzro nu etɔ̃ aɖewo siwo akpe ɖe mía ŋu la me.\nDO ŊUSẼ TAME SI NÈÐO KPLIKPAA BE YEAZƆ LE NYATEƑEA ME\n14. (a) Ne míeyia edzi ƒlea nyateƒe la, aleke esia ado ŋusẽ tame si míeɖo kplikpaa be míagadzrae o? (b) Nu ka tae nunya, amehehe kple gɔmesese le vevie?\n14 Gbã la, yi edzi nàsrɔ̃ nyateƒe xɔasi siwo le Mawu ƒe Nyaa me eye nàde ŋugble le wo ŋu. Ɛ̃, di ɣeyiɣi nànɔ nyateƒe xɔasi siwo le Mawu ƒe Nyaa me la srɔ̃m edziedzi ahato esia dzi aƒle nyateƒe la. Esia ana nàgade asixɔxɔ nyateƒea ŋu geɖe wu eye wòado ŋusẽ tame si nèɖo kplikpaa be yeagadzrae gbeɖe o. Tsɔ kpe ɖe nyateƒea ƒeƒle ŋu la, Lododowo 23:23 gblɔ be míaƒle “nunya, amehehe kple gɔmesese” hã. Sidzedze ɖeɖe mesu o. Ele be míanɔ agbe ɖe nyateƒea nu. Gɔmesese kpena ɖe mía ŋu míekpɔa kadodo si le nu siwo míenya xoxo kple nu siwo srɔ̃m míele la dome. Nunya ʋãa mí míewɔna ɖe nu siwo míenya dzi. Ɣeaɖewoɣi la, nyateƒea naa hehe mí le mɔ sia nu be ekpena ɖe mía ŋu míedea dzesi tɔtrɔ siwo wòle be míawɔ. Neva eme be míazɔ ɖe amehehe ma nu, elabe Biblia gblɔ be exɔ asi sãsãsã wu klosalo.—Lod. 8:10.\n15. Aleke nyateƒe ƒe alidziblanu la kpɔa mía tae?\n15 Evelia, ɖoe kplikpaa be yeanɔ agbe ɖe nyateƒea nu gbe sia gbe. Bla nyateƒe ƒe alidziblanu la ɖe ali. (Ef. 6:14) Le Biblia ŋlɔɣiwo la, asrafo ƒe alidziblanu kpɔa eƒe ali kple dɔmenuwo ta. Gake hafi alidziblanua nate ŋu akpɔ eta la, ele be wòablae ɖe ali goŋgoŋ. Ne alidziblanua gblɔ le eŋu la, mate ŋu akpɔ eta o. Aleke míaƒe gbɔgbɔ me alidziblanua kpɔa mía tae? Ne míebla Biblia me nyateƒea ɖe mía ɖokui ŋu goŋgoŋ abe alidziblanu ene le kpɔɖeŋunyagbɔgblɔ nu la, akpɔ mía ta tso nuŋububu totrowo me eye akpe ɖe mía ŋu míatso nya me nyuie. Ne míedo go tetekpɔwo alo míele xaxawo me tom la, Biblia me nyateƒea ado ŋusẽ tame si míeɖo kplikpaa be míawɔ nu si sɔ. Abe ale si ko asrafo mate kpɔ be yeayi aʋagbedzi eƒe alidziblanu manɔmee o ene la, nenema kee wòle be míawo hã míaɖoe kplikpaa be míagana nyateƒe ƒe alidziblanua nagblɔ le mía ŋu alo míaɖee ada ɖi o. Ke boŋ, míewɔa míaƒe ŋutete katã be míablae ɖe mía ɖokui ŋu goŋgoŋ to ale si míanɔ agbe wòasɔ ɖe nyateƒea nu me. Mɔ bubu si nu asrafo gazãa eƒe alidziblanu lee nye be etea ŋu tsɔa eƒe yi kuna ɖe eŋu. Azɔ na míakpɔ ale si míawo hã míate ŋu awɔ nu si ɖi ema la ɖa.\n16. Aleke nyateƒea gbɔgblɔ na amewo doa ŋusẽ tame si míeɖo kplikpaa be míayi edzi azɔ le nyateƒea me?\n16 Etɔ̃lia, dze agbagba nàƒo ɖokuiwò ɖe Biblia me nyateƒea gbɔgblɔ na amewo me ale si nàte ŋui. Esia awɔe be nàte ŋu alé gbɔgbɔmeyi, si nye “Mawu ƒe nya” la ɖe asi goŋgoŋ. (Ef. 6:17) Mí katã míate ŋu ayi edzi anɔ agbagba dzem be míabi ɖe nufiafia me geɖe wu ale be míawɔ “nyateƒenya la ŋu dɔ pɛpɛpɛ.” (2 Tim. 2:15) Zi ale si míele Biblia zãm tsɔ le kpekpem ɖe amewo ŋu be woaƒle nyateƒe ahagbe nu le aʋatsonufiafiawo gbɔ la, zi nenemae Mawu ƒe Nya la gatsia susu kple dzi me na mí geɖe wu. Esia nana míegadoa ŋusẽ tame si míeɖo kplikpaa be míayi edzi azɔ le nyateƒea me.\nSrɔ̃e. Nɔ agbe ɖe enu. Fia nu amewo tso eŋu. (Kpɔ memama 14-16 lia)\n17. Nu ka tae nyateƒea nye nu xɔasi na wò?\n17 Nyateƒe la nye nunana xɔasi aɖe tso Yehowa gbɔ na mí. Nunana siae wɔe be nu nyuitɔ kekeake si le mía si la su mía si, si nye ƒomedodo kplikplikpli si le mía kple mía Fofo si le dziƒo la dome. Yehowa fia nu geɖe mí xoxo, gake gɔmedzedzea koe nye esia! Edo ŋugbe be yeayi edzi anɔ nu fiam mí yi ɖe mavɔmavɔ me. Eya ta, de asixɔxɔ nyateƒea ŋu abe dzonu xɔasi ene. Yi edzi nàƒle “nyateƒe, eye mègatsɔe dzra gbeɖe o.” Ekema, abe David ene la, wò hã àdo ŋugbe na Yehowa be: “Mazɔ le wò nyateƒe la me.”—Ps. 86:11.\n^ mm. 8 Míetrɔ ŋkɔa.\n^ mm. 8 Yi JW Nyakakadɔwɔƒea, ƒe akpa si nye, GBEBIAMEWO KPLE NUTEƑEKPƆKPƆWO > NYATEƑEA LE AMEWO ƑE AGBENƆNƆ TRƆM (ele yevugbe me).


Nu Kae Biblia Ƒe Ɣeyiɣikɔntabubuwo Ðe Fia Tso Ƒe 1914 Ŋu? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Icelandic Iloko Indonesian Italian Japanese Kikaonde Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Maltese Mapudungun Myanmar Norwegian Nzema Oromo Persian Polish Portuguese Portuguese (Portugal) Punjabi (Shahmukhi) Romanian Russian Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Tzotzil Udmurt Ukrainian Urdu Valencian Vietnamese Xhosa Yoruba Zulu\nBiblia ƒe ɣeyiɣikɔntabubuwo ɖee fia be woɖo Mawu Fiaɖuƒea anyi le dziƒo le ƒe 1914 me. Esia dze le Biblia-gbalẽ si nye Daniel ƒe ta 4 me.\nNyagblɔɖia me nya veviwo. Mawu na Babilon-fia Nebukadnezar ku drɔ̃e si nye nyagblɔɖi. Ekpɔ ati gã aɖe le drɔ̃ea me, eye wolã ati la ƒu anyi. Woxe mɔ na eƒe takpoea be magadze o “ɣeyiɣi adre.” Le esia megbe la, ati la agadze ake.—Daniel 4:1, 10-16.\nNyagblɔɖia ƒe emevava gbãtɔ. Ati gã la le tsitre ɖi na Fia Nebukadnezar ŋutɔ. (Daniel 4:20-22) ‘Wolãe ƒu anyi’ le kpɔɖeŋumɔ nu esime wòku tsu ɣeyiɣi vi aɖe eye wòdzo le zi dzi hena ɣeyiɣi adre. (Daniel 4:25) Esi Mawu na Nebukadnezar ƒe mo kɔ la, egagbugbɔ xɔ eƒe fiazikpuia eye wòlɔ̃ ɖe edzi be Mawue nye dziɖula.—Daniel 4:34-36.\nNu siwo ɖo kpe edzi be ele be nyagblɔɖia nava eme le mɔ si lolo wu nu. Nu si koŋ tae wogblɔ nya sia ɖi ɖo lae nye be “agbagbeawo nanyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana, eye wòtsɔa ame tsɛtɔ le amegbetɔwo dome gɔ̃ hã ɖoa enu.” (Daniel 4:17) Fia Nebukadnezar dadala mae Mawu di be yeatsɔ dziɖuɖu ma ana mlɔeba? Ao, elabena Mawu ɖee fia Fia Nebukadnezar le drɔ̃e aɖe si nye nyagblɔɖi me do ŋgɔ xoxo be fiaɖuƒe sia mayi ɖe eya ŋutɔ loo alo amegbetɔwo ƒe dziɖula bubu aɖeke si me o. Ke boŋ Mawu “aɖo fiaɖuƒe aɖe anyi, si matsrɔ̃ gbeɖegbeɖe o.”—Daniel 2:31-44.\nDo ŋgɔ na nudzɔdzɔ ma la, Mawu ɖo fiaɖuƒe aɖe si tsi tre ɖi na eƒe dziɖuɖu ɖe anyigba dzi la anyi: eyae nye blema Israel. Mawu ɖe mɔ ‘wotsrɔ̃’ fiaɖuƒe ma elabena eƒe fiawo mewɔ nuteƒe nɛ o, gake egblɔe ɖi be yeatsɔ fiaɖuƒea ana “ame si tɔ wònye le se nu.” (Ezekiel 21:25-27) Biblia ɖee fia be Yesue nye ame si woɖe mɔ na le se nu be wòaxɔ fiaɖuƒe mavɔ sia. (Luka 1:30-33) Yesu to vovo na Nebukadnezar dadala ma, elabena Yesu ‘bɔbɔ eɖokui ɖe anyi le dzi me’ abe ale si tututu wogblɔe ɖi ene.—Mateo 11:29.\nNu kae ati si ŋu woƒo nu tsoe le Daniel 4 la fia? Wozãa atiwo tsɔ tsia tsitre ɖi na fiaɖuƒewo ɣeaɖewoɣi le Biblia me. (Ezekiel 17:22-24; 31:2-5) Le nyagblɔɖi si le Daniel ta 4 ƒe emevava gãtɔa me la, ati la le tsitre ɖi na Mawu ƒe dziɖuɖu.\nNu kae atia lalã ƒu anyi fia? Abe ale si ko atia lalã ƒu anyi fia be Nebukadnezar maganye fia o va se ɖe ɣeyiɣi aɖe la, nenema kee wòfia hã be Mawu ƒe dziɖuɖu le anyigba dzi me atso hena ɣeyiɣi aɖe. Esia va eme esime Nebukadnezar va tsrɔ̃ Yerusalem, du si me Israel fiawo nɔa “Yehowa ƒe fiazikpui dzi” henyea Yehowa ŋutɔ teƒenɔlawo le.—1 Kronika 29:23.\nNu kae “ɣeyiɣi adre” la le tsitre ɖi na? “Ɣeyiɣi adre” la le tsitre ɖi na ɣeyiɣi si Mawu ɖe mɔ na dukɔwo be woaɖu anyigba dzi esime fiaɖuƒe si Mawu ɖo la ɖeke meli ade nu woƒe nyawo me o. Le Biblia ƒe ɣeyiɣikɔntabubu nu la, “ɣeyiɣi adre” la dze egɔme le October 607 Do Ŋgɔ Na Yesu, esime Babilontɔwo tsrɔ̃ Yerusalem. *—2 Fiawo 25:1, 8-10.\nƑe nenie “ɣeyiɣi adre” la axɔ? Mate ŋu anye ƒe adre ŋutɔŋutɔ abe ale si wònɔ le Nebukadnezar gome ene o. Yesu na míekpɔ ŋuɖoɖoa esi wògblɔ be “dukɔwo atu afɔ Yerusalem [si le tsitre ɖi na Mawu ƒe dziɖuɖu] dzi va se ɖe esime dukɔwo ƒe ɣeyiɣi ɖoɖiawo nawu enu.” (Luka 21:24) “Dukɔwo ƒe ɣeyiɣi ɖoɖiawo” si nye ɣeyiɣi si Mawu ɖe mɔ be dukɔwo natu afɔ “Yerusalem dzi” kee nye “ɣeyiɣi adre” si nu woƒo nu tsoe le Daniel ta 4. Esia fia be esime Yesu nɔ anyigba dzi gɔ̃ hã la, “ɣeyiɣi adre” la mekpɔ wu enu o.\nBiblia kpe ɖe mía ŋu míenya ɣeyiɣi didi si “ɣeyiɣi adre” si wogblɔ ɖi la axɔ. Biblia gblɔ be ɣeyiɣi etɔ̃ kple afã ƒe didimee nye ŋkeke 1,260. “Ɣeyiɣi adre” nye ema ƒe teƒe eve alo ŋkeke 2,520. (Nyaɖeɖefia 12:6, 14) Ne míezã nyagblɔɖi ƒe ɣeyiɣikɔntabubu si nye ‘ŋkeke ɖeka na ƒe ɖeka’ la, ke ŋkeke 2,520 tsi tre ɖi na ƒe 2,520. Eya ta “ɣeyiɣi adre” alo ƒe 2,520 wu enu le October 1914 me.—4 Mose 14:34; Ezekiel 4:6.\n^ mm. 10 Ne èdi be yeaxlẽ nu geɖe wu tso nu si tae míezãa ƒe 607 Do Ŋgɔ Na Yesu ŋu la, kpɔ nyati si nye “Ɣekaɣie Wotsrɔ̃ Blema Yerusalem?—Akpa Gbãtɔ” le Gbetakpɔxɔ, October 1, 2011, axa 26-31 kple nyati si nye “Ɣekaɣie Wotsrɔ̃ Blema Yerusalem?—Akpa Evelia” le Gbetakpɔxɔ, November 1, 2011, axa 22-28.\nBiblia Mawu Fiaɖuƒe La Biblia Me Biabiawo Ƒe Ŋuɖoɖowo\nƉoe Ɖe Amewo Ɖoe Ɖe Amewo Nu Kae Biblia Ƒe Ɣeyiɣikɔntabubuwo Ðe Fia Tso Ƒe 1914 Ŋu?


Nu Ka Tae Wòle Be ‘Míanɔ Ŋudzɔ’? | Nusɔsrɔ̃\n“Mienya ŋkeke si dzi miaƒe Aƒetɔ la ava o.”—MAT. 24:42.\nHADZIDZI: 136, 129\nALEKE MÍAWƆ ANƆ ŊUDZƆ . . .\ntogbɔ be Abosam li hã?\ntogbɔ be xexea ƒe gbɔgbɔ ƒo xlã mí hã?\ntogbɔ be gbɔdzɔgbɔdzɔwo le mía ŋu hã?\n1. Gblɔ nu si tae wòle vevie be míanya ɣeyiɣi si me míele kple nu siwo le dzɔdzɔm la ƒe kpɔɖeŋu. (Kpɔ foto si le nyati sia ƒe gɔmedzedze.)\nESUSƆ vie takpekpea nadze egɔme. Esi míekpɔ be gaƒoɖokui si le dzedzem le videoɖemɔ̃ gã la dzi le ɣeyiɣi si susɔ xlẽm ko la, míenya be game su be míanɔ anyi ase haƒoƒo si wotsɔ dzea takpekpea gɔme. Enyea haƒoƒo vivi si ŋu Gbetakpɔxɔ Habɔbɔa ƒe haƒohaa trɔ asi le na mí be míatsɔ adzra míaƒe susu kple dzi ɖo ɖe nuƒo siwo woaƒo ŋu. Ke ne nɔvi aɖewo le nu bubuwo wɔm, wole yiyim le gbɔgbɔm alo le dze ɖom vevie kple wo xɔlɔ̃wo, eye womede dzesii be wɔnawo le egɔme dzem o ɖe? Efia be womele ŋudzɔ ɖe ɣeyiɣia kple nu siwo le dzɔdzɔm ŋu o. Zimenɔlaa le kplɔ̃a ta, wole ha ƒom, eye nɔviwo nɔ anyi xoxo. Kpɔɖeŋu sia ate ŋu akpe ɖe mía ŋu míase ale si wole nudzɔdzɔ vevi aɖe ƒe ɣeyiɣi si susɔ xlẽm, si bia be míanɔ ŋudzɔ ɖe nu siwo gbɔna ŋu la gɔme. Nudzɔdzɔ vevi kae?\n2. Nu ka tae Yesu gblɔ na eƒe nusrɔ̃lawo be ‘woanɔ ŋudzɔ’?\n2 Esime Yesu Kristo nɔ nu ƒom tso “nuɖoanyi sia ƒe nuwuɣi” ŋu la, egblɔ na eƒe nusrɔ̃lawo be: “Mikpɔ nyuie, minɔ ŋudzɔ, elabena mienya ɣeyiɣi ɖoɖi la o.” Emegbe Yesu xlɔ̃ nu wo enuenu be: “Minɔ ŋudzɔ.” (Mat. 24:3; xlẽ Marko 13:32-37.) Mateo ƒe nuŋlɔɖi si ku ɖe Yesu ƒe nuƒo ma ke ŋu hã ɖee fia be Yesu xlɔ̃ nu eyomedzelawo be woanɔ ŋute hegblɔ be: “Minɔ ŋudzɔ, elabena mienya ŋkeke si dzi miaƒe Aƒetɔ la ava o. . . . Minɔ dzadzraɖoɖi, elabena Amegbetɔvi la gbɔna le gaƒoƒo si miesusu be eya dzie wòava o la dzi.” Egagblɔe ake be: “Minɔ ŋudzɔ, elabena mienya ŋkeke la alo gaƒoƒo la o.”—Mat. 24:42-44; 25:13.\n3. Nu ka tae míewɔna ɖe Yesu ƒe nuxlɔ̃amea dzi?\n3 Yesu ƒe nuxlɔ̃amea le vevie na mí Yehowa Ðasefowo ŋutɔ. Míenya be míele “nuwuɣi la” ƒe yɔyrɔe nu, eye ɣeyiɣi si susɔ ne “xaxa gã” nadze egɔme la le sue! (Dan. 12:4; Mat. 24:21) Míele aʋa dziŋɔwo, agbe ƒaƒã nɔnɔ kple sedzimawɔmawɔ, mawusubɔsubɔ ƒe tɔtɔ, nuɖuɖu ƒe veve, dɔvɔ̃wo kple anyigbaʋuʋuwo teƒe kpɔm le xexea me godoo. Míenya hã be Yehowa ƒe amewo le Fiaɖuƒegbeƒãɖeɖedɔ gã aɖe wɔm le afi sia afi. (Mat. 24:7, 11, 12, 14; Luka 21:11) Míele mɔ kpɔm vevie na nu siwo Aƒetɔ la awɔ na mí ne eva ɖo, kple ale si wòana Mawu ƒe tameɖoɖowo nava emee.—Marko 13:26, 27.\nŊKEKEAWO LE VƆVƆM\n4. (a) Nu ka tae míexɔe se be fifia Yesu nya ɣeyiɣi si Armagedon ava? (b) Togbɔ be míenya ɣeyiɣi si xaxa gã la adze egɔme o hã la, nu ka dzie míeka ɖo?\n4 Ne míeyi takpekpewo la, mí katã míenya ɣeyiɣi si tututu woɖo be eƒe akpa ɖe sia ɖe nadze egɔme. Gake le xaxa gã ya gome la, ne míewɔ alekeleke hã, míate ŋu anya ƒe si me tututu wòava, kaka ahayi ŋkekea kple gaƒoƒoa nya ge o. Yesu gblɔ be: “Le ŋkeke ma kple gaƒoƒo ma ŋuti la, ame aɖeke menyae o, mawudɔla siwo le dziƒo la menyae o, eye Vi la hã menyae o, negbe Fofo la ko.” (Mat. 24:36) Gake wona ŋusẽ Kristo le dziƒo be wòaho aʋa ɖe Satana ƒe xexea ŋu. (Nyaɖ. 19:11-16) Eya ta esɔ be míaƒo nya ta be fifia Yesu nya ɣeyiɣi si Armagedon ava. Míawo ya míenya o. Esia tae wòle vevie be míanɔ ŋudzɔ ahanɔ mɔ kpɔm na xaxa gã la ɖo. Yehowa ɖo gaƒoƒo si tututu dzi wòadzɔ ɖi xoxo, eye wòle ɣeyiɣi si susɔ xlẽm. Ŋkekeawo le vɔvɔm, eye xaxa gã la “mahe ɖe megbe o!” (Xlẽ Habakuk 2:1-3.) Nu ka tae míeka ɖe nya sia dzi?\n5. Gblɔ kpɔɖeŋu si ɖee fia be Yehowa ƒe nyagblɔɖiwo vaa eme ɖe ɣeyiɣi dzi.\n5 Yehowa ƒe nyagblɔɖiwo vaa eme ɖe eƒe ɣeyiɣi dzi pɛpɛpɛ ɣesiaɣi! Bu ale si wòɖe Israel-viwo tso Egipte ɖe ɣeyiɣi dzi ŋu kpɔ. Ema dzɔ le Nisan 14, 1513 Do Ŋgɔ Na Yesu (D.Y.). Mose gblɔ le ŋkeke ma ŋu be: “Le ƒe alafa ene blaetɔ̃awo ƒe nuwuwu, le gbe ma gbe tututu la, Yehowa ƒe amehawo katã ʋu dzo le Egipte-nyigba dzi.” (2 Mose 12:40-42) Woxlẽ “ƒe alafa ene blaetɔ̃awo” tso ɣeyiɣi si me nubabla si Yehowa wɔ kple Abraham la dze dɔwɔwɔ gɔme le ƒe 1943 D.Y. me. (Gal. 3:17, 18) Ƒe aɖewo megbe la, Yehowa gblɔ na Abraham be: “Nyae kɔtɛe be, wò dzidzimeviwo ava zu amedzrowo le dzronyigba dzi, anyigba ma dzi tɔwo awɔ wo kluviwoe eye woawɔ fu wo ƒe alafa ene sɔŋ.” (1 Mose 15:13; Dɔw. 7:6) Edze ƒãa be “ƒe alafa ene” siwo woyɔ le afi sia dze egɔme tso ƒe 1913 D.Y. me. Ɣemaɣie Ismael ɖu fewu le Isak ŋu esime Sara tso no nɛ, eye wòwu enu le ƒe 1513 D.Y. esime Israel-viwo ʋu le Egipte. (1 Mose 21:8-10; Gal. 4:22-29) Ewɔ nuku be Yehowa ɖo ɣeyiɣi si tututu dzi wòaɖe eƒe amewo ɖi ƒe alafa ene sɔŋ do ŋgɔ!\n6. Nu ka tae míeka ɖe edzi be Yehowa axɔ na eƒe amewo?\n6 Yosua, si hã nɔ ame siwo woɖe tso Egipte dome la, ɖo ŋku edzi na Israel-viwo katã be: “Mienyae nyuie tso miaƒe dzi blibo kple luʋɔ blibo me be, nya ɖeka pɛ hã medo kpo emevava le ŋugbe nyui siwo katã Yehowa mia Mawu do na mi la me o. Wo katã va eme na mi. Wo dometɔ ɖeka pɛ hã medo kpo emevava o.” (Yos. 23:2, 14) Míeka ɖe edzi be ŋugbe si Yehowa do be yeaɖe mí le xaxa gã la me mado kpo emevava o. Gake hafi míatsi agbe le nuɖoanyi sia tsrɔ̃ɣi la, ele be míanɔ ŋudzɔ.\nNƆ ŊUDZƆ BE NÀTSI AGBE\n7, 8. (a) Le blema la, nu kae nye dzɔlawo ƒe dɔ, eye nu kae míate ŋu asrɔ̃ tso eme? (b) Gblɔ nu si ate ŋu adzɔ ne dzɔlawo dɔ alɔ̃ ƒe kpɔɖeŋu.\n7 Míate ŋu asrɔ̃ ale si ŋudzɔnɔnɔ le vevie tso blemakpɔɖeŋuwo me. Ɣemaɣi woɖoa gli kɔkɔwo ɖe dugãwo, abe Yerusalem ene, ŋu. Gliawo kpɔa dua me nɔlawo ta tso futɔwo si me, eye wòganye teƒe kɔkɔ si dzɔlawo nɔna kpɔa nuto bliboa me. Dzɔlawo nɔa gliawo dzi kple dua ƒe agbowo nu zã kple keli. Ne wokpɔ afɔku aɖe gbɔna la, woxlɔ̃a nu dua me tɔwo. (Yes. 62:6) Ele vevie be dzɔlawo nanɔ ŋudzɔ ahanɔ mo xexi, elabena agbe kple ku ƒe nyae.—Eze. 33:6.\n8 Yudatɔ blemaŋutinyaŋlɔla Josephus gblɔ be, nu si na Roma-srafowo xɔ Antonia Mɔ́ si nɔ Yerusalem glia ƒe dzogoe dzi le ƒe 70 Kristotɔwo Ŋɔli ye nye be, dzɔla siwo nɔ agboa nu la nɔ alɔ̃ dɔm! Esia na Roma-srafowo te ŋu ge ɖe dua me. Woyi gbedoxɔa me, tɔ dzoe, eye wotsrɔ̃ Yerusalem du bliboa. Esiae nye xaxa gãtɔ si va Yudatɔwo dzi la ƒe akpa mamlɛa.\n9. Nu kae le ɣaɣla ɖe ame akpa gãtɔ egbea?\n9 Egbea dedzisrafowo, siwo míayɔ be “dzɔlawo,” le dukɔ geɖe si, eye le teƒe aɖewo la, wozãa videoɖemɔ̃ deŋgɔwo tsɔ léa ŋku ɖe nu siwo wɔm amewo le ŋu. Wonɔa ŋku tsam be yewoakpɔ degbãlawo kple amedzidzela ŋɔdzinuwɔlawo. Gake amegbetɔwo kple dukɔwo ƒe ŋɔdzinuwo ko ŋue “dzɔla” mawo ƒe ŋku nɔna. Womenya naneke tso Mawu ƒe Dziƒofiaɖuƒe si le Kristo si me kple nu siwo wɔm wòle kpakple aʋa si wòaho ɖe dukɔwo katã ŋu kpuie la ŋu kura o. (Yes. 9:6, 7; 56:10; Dan. 2:44) Gake ne míawo míele ŋute hele ŋudzɔ ɖe Biblia ƒe nyagblɔɖiwo me vava ŋu hesubɔ Yehowa nuteƒewɔwɔtɔe la, ŋkeke ma maɖi ɖe mí o.—Ps. 130:6.\nKPƆ NYUIE BE NANEKE MEGANA NÀÐE ŊU ÐI O\n10, 11. (a) Nu ka ŋue wòle be míakpɔ nyuie le, eye nu ka tae? (b) Nu kae na nèkpɔe be Abosam gbã ŋku na amewo?\n10 Kpɔe ɖa ko be dzɔla aɖee nye ema le ŋu zã bliboa katã. Esi wòsusɔ vie eƒe zãdzɔɣia nawu enu la, ɖeɖi te eŋu eye alɔ̃ bla ŋku nɛ. Nenema ke esi míawo hã míele tetem ɖe nuɖoanyi sia ƒe nuwuwu ŋu la, ŋudzɔnɔnɔ anɔ sesẽm na mí ɖe edzi. Le nyateƒe me la, ŋudzɔmanɔmanɔ anye ku na mí! Na míadzro nu etɔ̃ siwo ate ŋu ana míaɖe ŋu ɖi ne míekpɔ nyuie o la me.\n11 Abosam gbã ŋku na amewo ale be wometsɔ ɖeke le subɔsubɔ vavãtɔ me o. Esi wòsusɔ vie Yesu naku la, exlɔ̃ nu eƒe nusrɔ̃lawo zi etɔ̃ sɔŋ tso “xexe sia dzi ɖula” ŋu. (Yoh. 12:31; 14:30; 16:11) Yesu nyae be Abosam ana amewo ƒe susu me nado viviti ale be womakpɔ Mawu ƒe nyagblɔɖiwo me vava adze sii o. (Zef. 1:14) Satana le alakpasubɔsubɔhawo katã ƒe ƒuƒoƒoa hã zãm tsɔ le amewo flum. Ðe mèkpɔnɛ nenema ne èle dze ɖom kple amewo oa? Ðe Abosam ‘megbã ŋku na dzimaxɔsetɔ siawo ƒe tamesusu’ ale be womenya be nuɖoanyi sia ƒe nuwuwu le aƒe tum, eye be woɖo Kristo wòzu Mawu Fiaɖuƒea ƒe Fia wòle dzi ɖum fifia oa? (2 Kor. 4:3-6) Míekpɔe nenema, elabe zi geɖe ne míetsɔ nya nyuia yi na amewo la, wogblɔna be, “Nyemedi be masee o!” Enuenu la, wometsɔa ɖeke le eme ne míegblɔ na wo be xexe sia le enu wu ge kpuie o.\n12. Nu ka tae mele be míaɖe mɔ Abosam nable mí o?\n12 Mègana amewo ƒe ɖekematsɔleme naɖe dzi le ƒowò ale be màyi edzi anɔ ŋudzɔ o. Dze aʋa ɖi aʋa mesinɛ o. Paulo gblɔ na haxɔsetɔwo be: “Mienyae nyuie be, Yehowa ƒe ŋkeke la gbɔna abe ale si tututu fiafitɔ vana le zã me ene.” (Xlẽ 1 Tesalonikatɔwo 5:1-6.) Yesu hã ɖo aɖaŋu na mí be: “Minɔ dzadzraɖoɖi, elabena Amegbetɔvi la ava le gaƒoƒo si miesusu o la dzi.” (Luka 12:39, 40) Eteƒe madidi o, Satana aflu amewo woabui be yewole “ŋutifafa kple dedienɔnɔ” me. Atrɔ wo ato eme woaxɔe ase be nu sia nu le edzi yim nyuie le xexea me. Ke míawo ya ɖe? Ne ‘míenɔa ŋudzɔ, eye míenɔa mo xexi’ la, tsɔtsrɔ̃ ma ‘maɖi ɖe mí abe ale si ŋkeke ɖina ɖe fiafitɔwo ene o.’ Ema tae wòle be míaxlẽ Mawu ƒe Nya la ahade ŋugble le nu si fiam Yehowa le mí ŋu.\n13. Aleke xexea ƒe gbɔgbɔ le ŋusẽ kpɔm ɖe amewo dzi, eye nu kae míawɔ be míaƒo asa na ŋusẽkpɔɖeamedzi vɔ̃ɖi sia?\n13 Xexea ƒe gbɔgbɔ le amewo nu blem wole alɔ̃ dɔm. Ame geɖe vu ɖe woƒe gbe sia gbe dɔwɔnawo ŋu ale gbegbe be womenyae “be gbɔgbɔmenuwo hiã yewo” o. (Mat. 5:3) Wokplɔ “ŋutilã ƒe nudzodzro kple ŋkuwo ƒe nudzodzro” ɖo kɔ̃ɔ. (1 Yoh. 2:16) Tsɔ kpe ɖe eŋu la, adzɔha siwo wɔa modzakaɖenuwo la na amewo ‘lɔ̃a dzidzɔkpɔkpɔ’ ale gbegbe be ɖeko esia le wo mum abe aha ene, eye tetekpɔa nu le sesẽm ɖe edzi ƒe sia ƒe. (2 Tim. 3:4) Eya tae Paulo ɖo afɔ afɔta na Kristotɔwo be woaganɔ “ɖoɖo wɔm ɖe kɔɖiɖi na ŋutilã ƒe nudzodzrowo ŋu o.”—Rom. 13:11-14.\n14. Nuxlɔ̃ame kae le Luka 21:34, 35?\n14 Míedi be Mawu ƒe gbɔgbɔa nakpɔ ŋusẽ ɖe míaƒe agbenɔnɔ dzi, ke menye xexea ƒe gbɔgbɔ o. Yehowa to eƒe gbɔgbɔa dzi kpe ɖe mía ŋu míese nu siwo gbɔna dzɔdzɔ ge kpuie la gɔme.  (1 Kor. 2:12) Menye nu gã aɖekee blea ame nu wòdɔa gbɔgbɔmekɔlɔ̃e o, ke boŋ nu suesue siwo míewɔna gbe sia gbe ate ŋu ahe míaƒe susu ɖa le mawusubɔsubɔ ŋu ne míeɖe mɔ. (Xlẽ Luka 21:34, 35.) Ate ŋu adzɔ hã be amewo nako mí le esi míele ŋudzɔ ta, gake menye ema tae míaƒe lãme nafa eye míaɖe ŋu ɖi o. (2 Pet. 3:3-7) Ele be míanɔ ha dem kple mía nɔvi Kristotɔwo le kpekpeawo edziedzi, elabena afi mae Mawu ƒe gbɔgbɔa le.\nÐe nèle nu sia nu si nàte ŋui wɔm be nànɔ ŋudzɔa? (Kpɔ memama 11-16)\n15. Nu kae dzɔ ɖe Petro, Yakobo kple Yohanes dzi, eye aleke wòate ŋu adzɔ ɖe míawo hã dzi?\n15 Míaƒe ŋutilã madebliboa ate ŋu agbɔdzɔ mí be míanɔ ŋudzɔ o. Yesu nya be enɔa bɔbɔe be amegbetɔ madeblibowo naɖe mɔ woƒe gbɔdzɔgbɔdzɔwo naɖu wo dzi. De ŋugble le nu si dzɔ le zã si do ŋgɔ na Yesu ƒe ku me ŋu kpɔ. Yesu kpɔe be ehiã be yeado gbe ɖa abia ŋusẽdodo tso ye Fofo si le dziƒo gbɔ ne yeayi edzi awɔ nuteƒe. Ɣemaɣi la, ebia tso Petro, Yakobo kple Yohanes si be ‘woanɔ ŋudzɔ.’ Womekpɔe dze sii be nu gã aɖee nɔ ŋgɔ gbɔna o. Esi woanɔ ŋudzɔ kple woƒe Aƒetɔa teƒe la, woɖe mɔ woƒe ŋutilã kpɔ ŋusẽ ɖe wo dzi ale be wodɔ alɔ̃. Togbɔ be ɖeɖi te Yesu hã ŋu vevie hã la, enɔ ŋu henɔ gbe dom ɖa na Fofoa vevie. Nu mae wòle be exɔlɔ̃awo hã nawɔ hafi.—Marko 14:32-41.\n16. Le Luka 21:36 ƒe nya nu la, nu kae Yesu gblɔ be míawɔ ale be ‘míanɔ ŋudzɔ’?\n16 ‘Ŋudzɔnɔnɔ’ le gbɔgbɔ me bia nu geɖe wu be didia nanɔ mía me ko. Ŋkeke ʋɛ aɖewo do ŋgɔ na nu si dzɔ le Getsemane-bɔa me la, Yesu gblɔ na nusrɔ̃la mawo ke be woanɔ kokoƒoƒo dzi na Yehowa ɖaa. (Xlẽ Luka 21:36.) Eya ta nu si akpe ɖe mía ŋu míanɔ ŋudzɔe nye be, míanɔ gbe dom ɖa ɣeawokatãɣi.—1 Pet. 4:7.\nNƆ ŊUDZƆ ƔESIAƔI\n17. Aleke míawɔ anɔ dzadzraɖoɖi ɖe nu siwo adzɔ kpuie la ŋu?\n17 Yesu gblɔ be nuwuwua ava “le gaƒoƒo si [míesusu] be eya dzie wòava o la dzi.” Eya ta menye fifiae míanɔ akɔlɔ̃e dɔm le gbɔgbɔ me o. Menye fifiae míanɔ ameflunu kple nu gbɔlo siwo Satana kple eƒe xexea dona ɖe ŋgɔ siwo dzroa míaƒe ŋutilã la yome o. (Mat. 24:44) Le Biblia me la, Mawu kple Kristo na míenya nu nyui siwo gbɔna kpuie kple ale si míawɔ anɔ ŋudzɔ. Eya ta mina míanɔ ŋku lém ɖe ale si Biblia me nyagblɔɖiwo le eme vamee ŋu, míanɔ tetem ɖe Yehowa ŋu ɖaa ahatsɔ eƒe Fiaɖuƒea ƒe nuwo aɖo nɔƒe gbãtɔ le agbe me. Ele be míanya ɣeyiɣi si me míele kple nu siwo le dzɔdzɔm ale be míanɔ ŋudzɔ ahanɔ dzadzraɖo ɖi. (Nyaɖ. 22:20) Agbe kple ku ƒe nyae!\n^  (memama 14) Kpɔ Mawu Fiaɖuƒea Le Dzi Ðum! gbalẽa ƒe ta 21 lia.